text:
Home -- Fulfulde -- Perform a PLAY -- 135 (The schedule 3)
135. Kalannduruyee on 3
(Hitooji otooje ɗen)
Suka : "Duɗal ngurndan ɗan feccere 2 : Ɗerol ngol."
(Hito liitee polgal ngal)
Polgal ngal lannaama mawnineede, aalaaji hare huutoraaka, kono Alla liåii tata saare nden fewndo ko åe wutti liite ɗen.
Åay Alla wonanii åe, Israa’iilayankeeåe åen jogitii fayda saare nden fow. Fooluåe åen weltii. Kono goɗɗo no suuɗii ka togooru makko e nder gundoo. Wano bonnuɗo on sariyaaji hiwayɗi ɗin dogingol otooje ɗen, o liddii e hoore tewaare tindinoore Alla wi’ude nden "wota a wujju".
Alla daali : "Wota a hulu. Ko onon woni ko okkaa saare nden ??? Saare nden no e juuɗe mon. Kono huutoree yamiroore an nden : Hay gooto ýettataa ko åuri e fanɗude ko wonanta on halal."
Ko ko o daali kon welata mo soono wo kanko Alla, si o tawii o yamiri en waɗugol goɗɗun. Kono Akaana kan jogitoraali soobee yamiroore Alla nden.
Akaana : "Ko honɗun mi sutii ka ley piiji yanuɗi ɗoo Yeerikoo? Ko burmusu labaaɗo mo åe Baabilon åen! Kaŋŋe e kaalisi! Mi accataa ɗun fow ɗoo. Hay gooto sutaaki lan nde miɗo mooåita ɗi."
Ndartal radaaru woo alaa ko ýetta mbodo kuuɗe makko ɗen, kono "kameraa ýettoowo mbodo" on immorde ka Alla no sutii huunde kala. Hari Alla no renti Akaana hay ko o woni ka togooru makko fewndo ko o ombitata e ngayka keyee on.
Awa tawi non saare hikkiinde nden no haanaa jogiteede. Hari tefooåe åen no haani hewtinde nele moýýe.
Tefoowo : "Yaasuwa, Ayii ko ca’u tosokun. Suufaaåe guluuje 3000 yonii fii hendagol kun ca’un hara sattaa."
Kono åe dogi yeeso yimåe åe Aayi åen. Awa woråe 36 maayi e nder ko åe dogata kon fii yaltugol ka saare. Yaasuwa ewnii Alla.
Yaasuwa : "Yaa an Joomiraaɗo, ko fii honɗun ɗun heåiri men e ko honɗun woni sabu ɗun? Ko hanno wallitoɗaa men tun?"
Alla jaabii landal makko ngal.
Alla : "On waɗii ko moýýaa. Goɗɗo e mon wujjii. Wonee feewuåe, mi wallitoto on."
Ko onsay non fow feeñi. Akaana jaåi wonde o wujjii.
Neɗɗo waɗii junuubu, åeya no haani tampude. Ɗun waɗii, wano woniri non si goɗɗo daraaki ka o haɗaa ɗon daragol, ka wojji ɗon, oto makko on honka goɗɗo, ootigi maaya.
Bonnuåe åen ka hoore laawol no haani yoåude. Kono hinaa kaalisi woni ko yoåirten Alla. Alla no landii lette mayde wonande åen åe ɗoftaaki yamirooje makko ɗen.
Akaana wariraa finegol kaaýe e nder wimbo mirñaare.
Jooni non, heɗito moýýa! Alla feewuɗo on ko Alla giggol kadi. Lette ɗe haanaɗen lettireede ɗen enen ɗiɗo fawaama e annabi Iisaa fewndo ko o maayi ka leggal altindiraangal. Si a gomɗinii annabi Iisaa, on maayuɗo e on immintinaaɗo hakkunde mayåe åen, Alla seekante "ɗerol" maa ngol.
Yewtooåe : Fillitotooɗo, suka, hawa Alla kan, Akaana, tefoowo, Yaasuwa
© Copyright : CEF Allemagne


c: text/html

text:
Yeewtere Pulaaronline e Saydou Ba, Hooreejo KJPF
Hol nguurndam KJPF e hol jotondiral mayre e Tapital Pulaaku? Ɗuum e laaɓnde goɗɗo hoorejo KJPF jabanto en.
KJPF ko wootere e pelle pulaaryankeeje burɗe dowlude, sabu maantingol golle mayre. Tuggude e 1981 nde Fedde nde sosa fayde hannde, nde liggiima e ɓamtugol jaŋde pulaar ko seeɗtini kadi nde daraniima ƴellitaare pinal Fulɓe e nder aduna hee kala haa teeŋtinoon e nder leydi Farayse ɗo nde nyiiɓi ɗo.
Pulaaronline jokkondirii e hooreejo fedde nde, Ceerno Saydu Bah, gonɗo e njillu e ooɗoo saha e Dowlaaji Dentuɗi Amerik, en laaɓndiima mo huunde e nguurndam fedde nde o ardii nde kadi e jiyanɗe makko e yahdu pelle Pulaar e hol ɗo ɓamtaare jaŋde e pinal Pulaar yahrata?
Pulaaronline:Hol ko woni KJPF e hol ko woni golle ɓurɗe himmude e nder KJPF?
Horeejo Saydu Bah: KJPF ko Fedde Kawtal Janngooɓe Pulaar/Fulfulde. Nde sosaa ko e hitaande 1981 to leydi Farayse e nder wuro wiyeteengo Bordeaux. Gila ndeen e nde daranii ɓamtude pine Fulaɓe ; e nde daranii jannginde pulaar, winndude e muulde defte tawa ko binndaaɗe e ɗemngal Pulaar. Nde gollii golle keewɗe ko fayti e ɓamtude pinal Fulɓe tuggude gila nde sosa fayde jooni.
Duuɓi gadani ɗi e nde jannginatno Pulaar no feewi kono jooni sukaaɓe ɓee ɓuri waawde nootitaade e jaŋde hee tan ko so ƴeewndo BAC ngo yonti. E oon saha eɓe ngara ngam yiɗde janngude Pulaar nde tawnoo won ko ɗum wallataɓe e toɓɓe maɓɓe e ƴeewndo BAC francais ngo. E min njokki noon yuɓɓinde nyalɗi pine e muulde defte, min muuli defte keewɗe, hay ko ngaratmi ko mi addorii heen huunde kono haɗi ko New York.
So yawtii golle pinal e jaŋde pulaar nde kadi, fedde ndee ene jogii waalaare woɗnde ko fayti e ballal e renndo. E nde jogii gollotooɓe njeytato (8) tawa ko yoɓeteeɓe. Ɓeen woni darned mum en ko wallude ko wayno banndiraaɓe men ɗanniyankeeɓe ɓe ngalaa kaayitaaji, dogde e peeje no keɓiri kaayitaaji. Gila e nawde ɗum en OFPRA haa e prefecture walla ko wayno walleede e no cafrorii.
Ndeen waalaare kadi ko kanum toppitii ko fayti e jaŋde mawɓe tawa ko e ɗemngal Farayse, nde tawnoo laamu ngu ene sarɗini e dow yiylotooɓe kaayitaaji ɓe janngude ɗemngal ngal. E nde walla kadi sukaaɓe men janngooɓe e duɗe laamu ɗe, jogiiɓe caɗeele e jaŋdeeli mum en, min mballa ɗum en e golle mum en ndokkano mbele joom mum en ene mbaawa heɓtaade tolnooji mum en.
E nder ndeen waalaare “ballal e renndo”haa jooni, banndiraaɓe rewɓe ɓe ene njogii heen geɗal keeringal. E min njogii banndiraaɗo dewbo gooto ene jooɗodoo e maɓɓe e batuuti kala balɗe sappo e joy (15), ngam wostondirde e maɓɓe hakkillaaji, min inniri ɗeen jonɗe ko goomu jeewte “groupe des paroles.” E nder jonɗe he o mo bismoo heen fanniyankooɓe heewɓe ko wayno doktoreeɓe, jannginooɓe walla haralleeɓe ummoriiɓe to gollorɗe ceertuɗe, ngam haa mbaawa wallude banndiraaɓe rewɓe ɓe e wasiyaaji, pammina ɗum en hujjaaji mum en kadi mballita ɗum en e peeje ngam haa mbaawa reende ɓesnguuji mum en mbele ene kisa.
Pulaaronline: So en nduttiima e toɓɓere jaŋde pulaar, a holliri wonnde ɗum nattii yahrude hono no adan ni, hol ko nattini sukaaɓe ɓe jaɓde janngude Pulaar?
Hooreejo Saydu Bah: Sikke alaa, ene waɗi sababuuji keewɗi, kono eɗen mbaawi wiyde kam jibnaaɓe ɓe mballaani min e no sukaaɓe ɓe njanngiri. Sabu adan o wonnoo ko janngin’gol sibu Allah tan. Jannginooɓe ɓe njaha haa e nder galleeji he ƴettoya sukaaɓe ɓe nawa e Otooji mum en to duɗe too janngina ɗum en tawa ko Allah ɓolo, caggal ɗuum min ƴetti ko jannginooɓe tawa ko yoɓeteeɓe ene njanngina tawa ko fedde nde yoɓata ɗum en jiɗnaaɓe laaɓndaaka hay mbuuɗu ɓe kono min ndoŋkii yoo ngaddu sukaaɓe mum en to duɗe too hono no haaniri ni. E min mbaɗatnoo kadi pijirlooji, ɗuum ene addatnoo sukaaɓe ɓe sabu e ɓe njiɗi pijirlooji ɗi, kadi e min nawatnooɓe guurti haa Afrik.Caggal ɗum waɗi pelle goɗɗe ɗe ngonaa jannginooje pulaar ni kono mbaɗti huwtooraade hono ɗiin pijirlooji. Sukaaɓe janngunooɓe adan ɓe fof noon naftoriima ɗum no feewi, tawi kadi alaa ko ɗum leeltini e jaŋdeeli mum en to duɗe laamuuje to. Hay nde Murtuɗo ari Farayse nde min enndiino wuurtinde jaŋde nde kono yahrani no min njiɗirnoo ni.
Pulaaronline: Mbele sukaaɓe janngunooɓe adan ɓe ene njokki darodaade e mon e wallondirde e mon e sippiro ngonɗon e dow mum ngo, mbele e ɓe keblanii lomtaade on janngo e jokkude golle ɗe?
Hooreejo Saydu Bah: So Allah, min njiyaani ɗum e maɓɓe. Won e sukaaɓe ɓee ene wayno ko e nder KJPF njibinaa ni, sabu ko heen tawi jibnaaɓe mum en ene cippiree, kollaa ɗum gila ku sukaaɓe, kono so joom mum en njahii haa mawnii tan puɗɗoto faalkisaade golle ɗe. Ene waɗi hay sukaaɓe jibinaaɓe Afrik ngaddaa tawa ene pamɗi, ɓeen fof e min pooɗtatnoo ɗum en mbele haa mbaawa heddodaade e pinal mum en, njokka haalde ɗemngal ngal, kono so mawnii tan keewi ko waylaade.
Pulaaronline: Golle mon ene laaɓndii ngaluu keewngu, sabu a holli wonnde o ɗon njogii gollooɓe yoɓeteeɓe yantude e muulde defte e yuɓinde pijirlooji, holi cewle ɓulnortoɗon ngaluuji?
Hooreejo, Saydu Bah: Tuggude e 1981 haa yettii 1990 ko e pawe tan min keɓatnoo ngalu amen. Tergal fof tan ene jogii ko waɗatnoo ko ɗuum min kumtiratnoo haajuuji amen tokoosi sabu ko heɓetee heen ko heewaani, kono caggal ɗuum huunde nde natti waawde gasirde hono noon, min baɗti laaɓndaade balle laamu gila 1990, min njuɓana jalte sukaaɓe, nawe sukaaɓe Afrik , pijirlooji nyalɗi pine e ko nanndi heen. Sabu e hitaande 2007,2008, e 2009 fof min njuɓɓinii heen jonte pinal, tawa ene yaha hakke balɗe jonɗe, 2009 ko balɗe sappo e joy (15) ɗum ƴetti. Ɗuum eɗen nganndi ko ngalu heewngu laaɓndii, yantude e golle ballal e renndo njaŋti ɗen dow ɗe, ɗe fedde ndee gollata, ɗiin ngaluuji fof min keɓata ɗum en ko e laamu ngu. Haajoni noon tergal fof ene jogii ko waɗata. So hitaande maayi kala tergal ene soda kartal mum.
Pulaaronline: Ko ƴellitde jaŋde e binndol e ɗemngal Pulaar wonno lasli kawtal, kadi a hollitii wonnde oɗon muuli defte keewɗe te oɗon njokki e muulngo, mbele ko onon mbinndata ɗeen defte walla ko ɗe haalpulaar en woɗɓe mballifto totta on muulon.Mbele so muulaama sardeɗe ndee ene newo?
Hooreejo Saydu Bah: Ko defte ɗe min mballifantoo koye amen. KJPF e hoyre mum alaa galle muulngo defte. Hay minen so min mballifiima defte ko Ceerno Aliw Muhammadu wallata min no ɗe caatoraa e no ɗe muuliraa.Kanko Ceerno Aliw Muhammadu, ko o pullo Kamruun-naajo, ɗemɗiyanke (linguiste) jannginoowo to INALCO. Ko o daraniiɗo binndol e jaŋde pulaar no feewi.
Cargol defte ɗe noon ene waɗi caɗeele, nde tawnoo en ngalaa nokkuuji mawɗi tawa ko jeeyooji defte. Ko terɗe ɗee tan, gooto fof ƴetta heen ko waawi ƴeewa sarde ɗum e nder ɓe anndi walla ko wayno huunde kewa tan min njaltinaɗe min njeeya heen. Defte nana muula haa keewi kono ko ɓuri heen heewde nana ɗoon jooɗii, saraaki tawo.
Pulaaronline: Caggal nde Tabital Pulaaku sosaa,pooɗee-nduuree waɗi hakkunde terɗe Kawtal e ko fayti e jokko’gol mon e Tabital, hol ko jeynoo sabaabu oon pooɗe-nduure e hol to wattindii?
Hooreejo Saydu Bah: KJPF ene jeyaa e sosɓe Tabital Pulaaku. Ko jooni tan yimɓe heewɓe puɗɗii anndude Tabital, kono minen gila e batuuji gadani ɗi, e 1998, min tawtoraama. Wiyanoo noon ko ma doosɗe ɗe mbinnde saree e nder leyɗeele hee kala. Ko nanondiranoo e ɗiin batuuji noon ko kala catal ene fawaa miliyoŋaaji joy. Minen min ngaddii miliyoŋaaji amen joy. Kadi wiyanoo ko kala leydi, e nder Afrik, jogotoo tan ko catal gootal. Ɗum firti hayso leydi ndii ene waɗi pelle pulaaryankeeje keewɗe ne, kannje fof ɗe ndentat e nder njuɓɓudi ngootiri ɗe ngonta catal, hayso tawii heen fedde fof ene jokki e heddodaade e innde mum kadi ene gollo no gollortonoo. Ko wonaa Afrik ko, jookdu fof jogotoo ko catal gootal. Ɗum firti Orop fof waawi waɗde tan catal gootal; Amerik (US e Canada) ko catal gootal. Ko caggal nde yahi haa fedde ndee darii woodi wiyɓe yoo KJPF waylu innde mum waɗta Tabital Pulaaku. Woodi saliiɓe ngoon miijo, mbiy jaraani ko pelleɗe ene mbayla inɗe mum en.Yoo Kawtal heddodo e innde mum; Dental Fulɓe Itali heddodoo e innde mum tawa haɗataa kannje fof eɗe ndenti e njuɓɓudi wiyeteendi Tabital ndi. Ko ɗum wonnoo pooɗe-nduure o. Ɓe noddondiri batuuji, (e ngaan saanga miin taw mi alaa toon ni,) ɓe mbadi toɗɗee jaɓɓe yoo innde ndee wayle e saliiɓe, kono hayɗum ɓe ndonki nanondirde heen. Woodi wiyɓe no toɗɗe ɗee mbaɗiraa ni rewaani laawol. Ɗo yahanoo e ɗo artanoo fof, nanondiral hebaaka heen. Wiynooɓe yoo innde ndee wayle ɓe cosi yilirde mum en njahdi e innde Tabital, heddiiɓe ɓe keddodii e KJPF.Moƴƴere dogaama heen noon kono paamondiral danyaaka heen. Minen fof noon e min nganndondiri e koye amen. Gooto e men fof ene anndi ɗo kiram goɗɗo oo e lenyol he tolni; e min nganndi ko minen ndendi hare, kadi payndaale amen ko goote. Min ceerani noon e yuɓɓinde nyalɗi pine min noddaɓe heen, won e maɓɓe ene nooto min e dow inɗe koye mum, kono ɓe meeɗaani nootitaade min e innde fedde, kadi ɓe meeɗaani dillinde hay huunde haɓe noddi min heen. Minen noon kala ɗo batu Pulaar noddaa min nootoyto heen. Hay ko ɓooyani koo min njehi haa Dakaar nootoyaade batu ACALAN.
Pulaaronline: Kawtal nde sosaa ndee, fayndaare mum wonnoo ko wonde Fedde Fulɓe Winndereyankoore,mbele ndiin njuɓɓudi ene heddii, e hol jokkondiral woni hakkunde mon e cate goɗɗe ɗe, ko wayno catal Ejipt?
Hooreejo Saydu Bah: Catal Ejipt e min njokkondiri e mum. Kala ko e min mbaɗa e min tintinaɓe kamɓe ne kala ko e ɓe mbaɗa e ɓe tintina min.Ina heewi so ɓe mbaylii yiilirde maɓɓe ɓe kaalana min, minenne so amin mbaɗa woon e geɗe min kaalana ɓe,amin nuldondira defte . Kamɓe ne e ɓe njokki golle maɓɓe ; e ɓe mballifoo defte e ɓe janngina.
Ko kaalɗaa e kawtal yiɗnoode wonde fedde pulaar winndiyaŋkoore ko e hitaande 1986 ngal winndiino pelle pulaar ɗe fof e yiɗde sosde fedde pulaar huuɓtidinnde to Afrik nde wonnoo ko toon ɗuum ɓurata newanaade en, kono ɗuum heɓaano gasde.
Ko ɗuum waɗi nde Tabital noddi e hitaande 1998 Kawtal ina jeyaa e pelle gadiiɗe nootaade nde wonnoo ɗuum ina jeyaa e paandaale KJPF.
Pulaaronline : Ko ene wona jooni duuɓi cappanɗe joy (50) pelle puɗɗii soseede ngam ɓamtude pinal fulɓe e ƴellitde binndol e jaŋde e ɗemngal Pulaar, holi yiyande heen , mbele e yiyannde maa, golle majje ene njahra yeeso ?
Hooreejo Saydu Bah : Ɓetannde jaŋde pulaar kam e yiyanndam e ɗum ustii no feewi so en njerondirii ɗum e duuɓi gadani ɗi(ko wayno 80-90 -2000? Tiiɗno laɓɓitin). Sabu ndeen ko pelle gure ɗee kirjinatnoo jaŋde e pinal ngal, mbaɗa heen doole mum en tawa ko alla ɓolo. Hannde noon ko pelle biyeteeɗe ko pelle ballooje ɓuri daranaade ɗum. To bannge Senegaal to kam, sabu ko toon ɓurmi humpitaade, e ɗen ŋakkaa toon fedde yummaare nde ene arndo golle pelle ɗe kadi walla ɗum en e tippudi. Ene wiyee Tabital nana toon kono minen kam min njiyaani darnde mayre tawo. Hay hakkunde men e laamu ngu, hujjaaji keewɗi nana ɗoon ko potɗi jojjiteede, kono sabu ŋakkeende dariiɓe ɗiin hujjaaji ko noon njoolorto. Sabu ko pelle pulaar gonɗe caggal leydi mbiyata ene njoolta ɗiin hujjaaji.
Pulaaronline : E ooɗo sahaa ko a garɗo njillu ɗo e nder Dowlaaji Dentuɗi Amerik, hol no njiyruɗa golle pelle Pulaar e nder leydi he ?
Hooreejo Saydu Bah : Nde njettiimi New York nde hooreejo yiilirde toownde Pulaar Speaking Association, Yuusuf Ac e wonndiiɓe mum, ngarii salminde mi kadi yiilirde catal New York ngal ne ngarii salminde mi, kono mi heɓaani yeewtidde e maɓɓe tawo. Mi habraama tan noon wonnde Pulaar Speaking Association ko fedde mawnde, ene jogii cate e nder leydi hee kala tawa kanum en fof njowitii ko e yiilirde toownde nde. Mi teskiima noon wonnde yimɓe ɓee ko dariiɓe no feewi, kadi e ɓe tiiɗnii. So mi ruttiima New York noon (o wonno ko Columbus,Ohio) mami jooɗodo e mawɓe fedde nde min ngittondira kumpa kadi min ngostondira hakkillaaji.
Cincinnati/Columbus, Ohio 10/31/2012

robotstxt: allowed

filter: keep


text:
Ñalnde talaata 8 oktoobar 2013, ko sunaare e bojji to Likseyba e juulɓe kala, sabu duttagol e joom mum, e aksidaa oto, Ceerno Maamuudu Baylaa Kan mo Likseyba ; oo katante coftuɗo guurnooɗo, wuurni enɗam kosam e enɗam Lislaam, baawɗo ngondiigu, ñootoowo hakkunde yimɓe, jiɗɗo dental, nuunɗuɗo, kuuɓnunooɗo aadi. So tawii won jimoowo wiynoo « won ujunere gorko mbayi ko no gorko gooto nii », won « gorko gooto wayi no ujunere gorko nii », sibu ceerno Maamuudu darinoo ko darnde ujunere gorko fotnoo daraade, hakke coftal makko e katantaagal makko.
Hol gonɗo ceerno Maamuudu Baylaa Kan ?
O yiyi aduna ko e ñalngu ngootu e ñalɗi hitaande 1950 to Likseyba Gorgol. Baaba makko ko Baylaa Kudi Kan, neene makko ko Mayram Saydu Sih. Nde o dañi duuɓi, o naati Quraana e juuɗe mawniiko, hono ceerno Mammadu Lamin Kan. Caggal ɗum o jokki jaŋde makko to kaaw makko ceerno Siisee Sih. Caggal ɗum o jokkoyi to wuro Mbuuun Gorgol to kaaw makko goɗɗo ina wiyee ceerno Umar Saydu Sih. O janngi ɗoon ko juuti. Hay so o reenaani deftere ndee, o woowii nde gila dow haa les. Caggal ɗum o wayli hello, o faati e sariya to duɗal ceerno Aamadu Neene Bah, haa o timmini sariya e fannuuji jahdooji heen, haa o tafsiri Quraana ɗoon, o fiilaa alfaa.
Nde o duwondiraa ɗoon, o fayi Nuwaasoot o jippii Bah Bookara Alfaa. Oon jogii e makko yiɗde e hoolaare mawnde, heedtini mo e denndaangal geɗe nguurndam mum, kadi o woni jannginoowo e duɗe arab fotde ko geno haaji. Ko ɗum woni jubbannde e nguurndam Ceerno Maamuudu Baylaa Kan. Yo Geno yurmo mo, yaafoo mo, yaaforoo juulɓe ɓe o tawoyi e faaɓe tawde mo.
Abuu Aamadu Joop, Likseyba Gorgol
Aamiin.


text:
Fedde Keew-piniire ngam Kuccam Ndowrowam (FKKN) noddirteende e farayse AMAM (Association Multiculturelle pour un Avenir Meilleur) yuɓɓinii, e gardagol Ummu Suleymaani Kan, hooreejo fedde ndee, koolol tataɓol ñalɗi gostondiral e naatondiral Pine to dingiral keewal pine (espace de diversités culturelles), sara Faawru Jaatiiji Ngenndi (Musée National), tuggude e ñalnde 19 haa ñalnde 21 lewru mbooy 2015 e nder Nuwaasot laamorgo Leydi Muritani.
Fedde Keew-piniire ngam Kuccam Ndowrowam (FKKN) noddirteende e farayse AMAM (Association Multiculturelle pour un Avenir Meilleur) yuɓɓinii, e gardagol Ummu Suleymaani Kan, hooreejo fedde ndee, koolol tataɓol ñalɗi gostondiral e naatondiral Pine to dingiral keewal pine (espace de diversités culturelles), sara Faawru Jaatiiji Ngenndi (Musée National), tuggude e ñalnde 19 haa ñalnde 21 lewru mbooy 2015 e nder Nuwaasot laamorgo Leydi Muritani.
Leyɗeele keewɗe tawtoraama kewu nguu. Afrik Worgo, Dowlaaji Dentuɗi Amerik, Ganaa, Niseer, Niiseriyaa, e Santar Afrik, ngarii kadi kollirii Pine mum en e dow nehdi e hakkilantaagal yiɗde ɓeydoraade heddiiɓe. To bannge Muritani, ari ko Goomu Pinal Fedde Ɓamtaare Pulaar Muritani, rewɓe Sooninkooɓe adduɓe njeeygu comci goobaaɗi, rewɓe fulɓe adduɓe comci ñootaaɗi e cuɗaaje rewɓe e safalɓe adduɓe njeeyguuji ɗi siilaaji kewɗi e nate. Goomu Pinal Fedde Ɓamtaare Pulaar holliri ko wejo defte e jaayɗe gila nde Fedde ndee sosanoo walla nde nde heptinanoo ñalnde 4 lewru suwee 1976 haa heɓi tummbitte ɗiɗi taro cakkitte, jaltuɗe (fuɗɗorde e ɗimmere) ko ɓooyaani e nder ndeeɗoo hitaande. Goomu nguu jokkondirii kadi e denndaangal leyɗeele garnooɗe, heɓii kadi kinnaali e wasiyaaji yimɓe mawɓe ummoriiɓe e nder laamorgo ngoo tawi ko arnooɓe horde golle fedde ndee.
Kewu koolol ngol hurmbitaa ko kikiiɗe alkamisa 19 ndee e yamiroore nulaaɗo Jaagorgol Pinal e Ñeenal biyeteeɗo Mohammed Adnaan wul Beyruuk. Hooreejo Fedde AMAM ndee hono Ummu Kan dañaani tawtoreede sabu wonde e kesngu, ko jooɗiiɗo. Lomtii mo ko koolaaɗo kuuɓal Fedde maɓɓe hono biyeteeɗo Kariima Lahsin Gey. Ko oon yettini konngol e innde makko. Caggal salminde e bismaade yimɓe arɓe, ko ɗum woni ko koolaaɗo kuuɓal oo holliti :
« Faandaare ɗiiɗoo ñalɗi ko newnande denndaangal pine koɗduɗe e nder Leydi Muritani e pine goɗɗe koɗe gonɗe ɗoo hannde e nder Nuwaasot hollirde keeriiɗe mumen gila e gaaci, ndefuuji haa ñaantule ganniyankooje, ekn). Ko fartaŋŋe kadi rentinde e wootiɗinde yimɓe ɓe iwdiiji ceertuɗi e nder faandaare semmbinde timmondiral hakkunde maɓɓe ngam gooto heen fof waawa udditaade e ɓeyditoraade humpitooji heddiiɓe ɓee».
To bannge loowdi ɗiiɗoo waktuuji 72, haa hannde e wiyde makko : « maa geɗe keewɗe mbaɗe heen, ko wayi no wejooji, jeewte, seppo ñaantule, coftal ɓalli, naalankaagal e ñeeñal, ekn. to wuro keew-piniiwo ».
O heɓii kadi siftinde wonde FKKN sosanoo ko e Nuwaasot e nder lewru noowammbar 2011. Nde heptinaa to bannge laamu ko ñalnde 13 lewru marse 2012. Heewɓe ƴettii konngi ko adii nde nde yimɓe ɓee paatata to les tillisaaji too.
Ñalnde 20 ndee, ɗum woni ñalawma ɗimmo oo. Ɓuri teskinde heen ko yeewtere gooɓe-jiile, nde tiitoonde : Cukkaagu, jam e ɓamtaaree. Ñalnde 21, ko ñalawma tataɓo woni bilngo golle. Yimɓe ɓee ɓuri ardoyde ko kikiiɗe fayde jamma ngam hawritoyde e hiirde salaa-mbaynordi ndee. Nde aadi oo yonti, leyɗeele garnooɗe ɗee fof, kollirii geɗe mumen e yeeso yimɓe. Adii noddeede ko Leydi Gana. Ɓeen ngardi ko e canngitaaje ganni. Ɓe kolliri lawakaagal hanki e Gana no waynoo. Laamɗo ardii, parayseewal jiimi e mum, watulaaɓe ndewi heen. Won heen kolliri ko ngamri, njimri e sormatuuji renndo joolaa en, ko wayi Gammbi e Senegaal. Woɗɓe, wayɓe no Niseriyaa kaaɗi tan ko e haala. Dowlaaji Dentuɗi kolliri tawo ko nokkuuji ɗo mbaɗnoo balle mumen e leydi Muritani hade mumen timminirde geɗe mumen yimre e ɗemngal engele. Won heen kadi ko teelɗuɓe, ngari tan ko ena mbeelnii aaraaraay leydi mumen.
Seppo sukaaɓe rewɓe liiƴotooɓe ngam hollirde hattan e fanniyankaagal ñootooɓe hannde to bannge fento joli e dingiral. Kettuki kesi, Sira-ena yaha-tekke ena caama, ɗum woni ɗo wel maa fof ceŋtaa e kettuki hee, mooftaa, njahraa yeeso. Caggal ɗum ko seedanteeje ndokkiraa wonande yimɓe walla leyɗeele ɗe darnde mumen teskini e sara fedde ndee.
Yimɓe mawɓe ngarii e kewu nguu ko wayi no Ammbasadeer Afrik Worgo, seto ardorde Dowlaaji Dentuɗi, joom-suudu Ammbasadeer Gana, cukko Meer Tafarak Seyna, gardiiɗo Farankofoni catal Muritani, koroowo jaŋde lesre Falnde El Miina Nuwaasot hono Mohammedu Paate Jallo, Jah Abdarahmaani e wayɓe no Alasan Saar en, ekn.
Tesko-ɗen tan wonde koolol tataɓol Fedde AMAM, hay so hawrii e pergitte to bannge ne, waɗii nafooje laaɓtuɗe sanne. Won naftoriiɓe paandaale ɗee no feewi gila to bannge ganndondiral, jokkondiral haa to gostondiral pine e ɗemɗe.
Gelongal Fuuta lollirɗo, Njaay Saydu Aamadu


text:
Home -- Fulfulde -- Perform a PLAY -- 112 (Mirror of the truth)
112. Fii ndaarorgal goonga on
Ko laabiiji jelu ndaaritiɗaa ka nder ndaarorgal hannde?
Markuusa ndaari ka nder ndaarorgal. O ŋalɗi fota. Kono ɗoo yo o huutor ndiyan e saabunde, o ýetti ndaarorgal ngal o piiti ngal ka leydi (hito keeɗe biini ɗen).
Awa ko wano non woååe gooo jogitorii Kitaabul-Muggadasi on. Ko ndaarorgal e hingal holli fayåe hen e hellifaaåe åen ko haanaa kon ka nder ngurndan maååe. Yogaaåe yiɗaa ɗun tigi.
Yaremiiya ko annabaajo gila duuåi ɗuuɗuɗi, wano haalanoowo fii Alla on haa e jamaa Israa’iila on. O anndii sugu ɗun. Waajuuji makko ɗin no nanndita e tintorgal fii jamaa on. Kono åe faalaaka waylaade. Alla muññanike åe haa feýýitii keerol. Gila duuåi cappanɗe jowi jooni.
Hawa Alla kan : "Yeremiiya, ýettu defte taggaaɗe ɗen, windaa kala ko mi yamirmaa. No gasa hara yimåe åen heɗitoto, ngurndan maååe ɗan waylee."
Ɗen golle ko lebbi ýetti si ɗe lannitaa. Yeremiiya fillitike daaluyee Alla on fii windanoowo mo on kala halfuure.
Yeremiiya : "Baruukha, ka sakkitorun men lannitike. Hiɗa anndi mi yaananaa-ma naatugol ka juulirde mawnde. Yahu, ýettaa defte tagaaɗe ɗen, naåoraa."
Miika heɗike fewndo ko defte tagaaɗe ɗen janngaa e hawa tiiɗuka. O ɗaååi no yaawiri golle makko ɗen ka suudu lanɗo on.
Miikaa : "Baruukha janngi daaluyee Alla on ka juulirde mawnde. En alaa wuurude wano haanuɗen wuurirde non. Alla donkinay en."
Lanɗo diiwal ngal : "Addanee men neɗɗo jogiiɗo on defte tagaaɗe ɗen."
Baruukha arii. Daaluyee Alla on no nandita e tintorgal wongal ka tumbo golle ɗen.
Lanɗo diiwal ngal : "Baruukha, ko honno windirɗaa ɗun fow?"
Baruukha : "Yeremiiya fillitii dun, o windi e fee huutorgol ndaha."
Lanɗo diiwal ngal : "Hiɗen haani hollitude ɗun lanɗo on. Baruukha, an e Yeremiiya suuɗee; hay gooto haanaa anndude ko honto wonɗon on ɗiɗoo non."
Yoyakiimi lanɗo on, jooɗike no moýýiri ka nder suudu makko ka ndunngu yeeso ka yiite ngen surtata ɗon.
Hari piiji heewuɗi ka nder ngurndan maååe feewaa. Kono åe faalanooka heɗitaade Alla. Nde sagara haalaaji ɗin janngaa woo ɗi janngaa, o immotono, o ýetta laåi kin, o taýita pecce e deftere tagaande nden, o bugoo ka nder yiite. O waɗii ɗun laabiiji heewuɗi haa ko deftere taggaande nden fow lanni sumude.
E nder suuɗagol fow winndaa nde wootere pet.
Giggol Alla ngol no mawni. O newnii yo daaluyee makko on winde fii men enen kadi.
E hino ko mi waajoto maa kon : janngu Kitaabul Muggadasi on ñannde wo. Accu wayloɗaa.
Alla no faalaa yo a heåu gite moýýe, tentinii ka nder åernde maaɗa.
Yewtooåe : Fillitotooɗo, Yeremiiya, hawa Alla kan, Baruukha, Miikaa
© Copyright : CEF Allemagne


text:
So tawii won jaambareeɓe njejjitaa nder daartol Senegaal, Alfaa Yaayaa Moolo Balde e ɓiyi mum Muusaa Moolo Balde ko heen njeyaa. Gadano o ko baaba mum ɗiɗaɓo o. Ɓe laamiima e yontaaji jokkondirɗi Laamaandi Fulɓe Fuladu. Laamaandi Fuladu fuɗɗii ko e hitaande 1867 caggal nde Kaanaŋkiri Manndeŋ ndi Gaabu yani. E ɗeen kitaale, Fulɓe hoɗnooɓe nder tunndu Firdu, murti caltii hiiɗeende jom leydi en, ɓeen ngoni Manndiŋkooɓe Gaabu. Alfaa Moolo ardinoo ndee wolde salaare njiimaandi e ɓiɗtere. Laamaandi Fuladu mooftunoo yoga e ko wiyatee hannde « Haute Casamance » (Jeeri Kaasamaas).
l Alfaa Moolo, kaɓanaaɗo wellitaare Fuladu
Jibini Alfaa Yaayaa Moolo Balde ko baañoowo ŋanaa Manndiŋke biyeteeɗo Malal. Yumma makko ko pullo biyetenooɗo Egge. O jibinaa ko to wuro Sulibali e darorɗe teeminannde XIXɓiire. Daartiyaŋkooɓe kawrii yettoode makko ko Kulibali. Ɓe mbiyi ko ɗum wonnoo yettoode baaba makko ummoriiɗo Laamaandi Mali. E fawaade e aadaa Fulɓe Fuladu, o yettaa yettoode yumma makko ngati baaba makko wonaa Pullo. Helmere « Moolo » nde seekaa ko gollal « moolaade » ngati baaba makko nde ari Fuladu, moolii ko e juuɗe Gelaajo Balde, dimo galo keewɗo jawdi nder Firdu.
Saltaare ɓiɗtere Mandiŋkooɓe pawi e daaɗe Fulɓe
Malal, baaba mum Alfaa Moolo, maayii law. Ko adii ɗuum, o ekkini ɓiyiiko kala gannde cuuɗiiɗe e waaño. Caggal ɗuum, ko Gelaajo Balde nehi mo. Law, Alfaa Moolo laatii baañoowo ŋanaa, teskaaɗo nder diiwaan oo fof. O waɗi cukaagu makko ko ɗoon, o seediima ɓiɗtere Fulɓe ɓiɗtaa e caɗeele Manndiŋkooɓe Gaabu pawi e daaɗe Fulɓe. Golle “sarwis”, nguyka, ƴeeɓaali, ko geɗe ɗe Manndiŋkooɓe pawi e Fulɓe ñalnde kala.
Podanaaɗo darjeende laamu Fuladu
No sukaaɓe fedde makko nii, o naati jaŋde Quraana. O ɗannanii wuro Labe janngoyde to Almameeɓe Fuuta Jaloŋ ngam ɓeydude ganndal makko. Ko nde o ummitii Labe, o fiilaa “Alfaa”, o waɗti wiyeede Alfaa Moolo. Ko adii ɗuum, Alhajji Umar Taal mo Fuuta Tooro, rewiino Fuladu e hitaande 1846. Ko ndeen o fodani Alfaa Moolo darjeende e laamu, o wiyi ma o laato kuuɓnoowo wellitaare leydi makko. Ko ndeen o wiyi : “Alfaa Moolo, aɗa roondii hakke wellitde Fulɓe Gaabu, ittaa ɓe e njiimaandi Mandiŋkooɓe”. Alfaa Moolo renndini hoohooɓe Fulɓe fof kam e waañooɓe nder wuro Ndorma, sara wuro makko Sulabali. Ko wuro Ndorma wonnoo ndeen nokku deentorɗo (tuddunde) waañooɓe Fuladu. Ko ɗoon miijo haɓtaade Mandiŋkooɓe ardiiɓe Firdu ɓenndi e koye maɓɓe. Alfaa Moolo e harbiyaŋkooɓe mum puɗɗii hirjinde yimɓe, ɓe tawtoraa kareeli pamari ɗi Almameeɓe Fuuta Jaloŋ ummaninoo feewde e Mandiŋkooɓe.
Wartaade ɓuranii rewɓe Mandiŋkooɓe waɗteede horɓe Fulɓe
E oon tuma, laamaandi Gaabu tawi fuɗɗiima deestaade sabu kareeli ndernderi. Yanti heen kadi, e hitaande 1867, golwole ɗe Almaami Umar mo Fuuta Jaloŋ tiindini e maɓɓe. Ko ɗum addi wolde Kansala kewnde e hitaande 1867. Ko ndeen laamɗo Firdu biyeteeɗo Jaŋka Waali foolaa, o salii waɗteede maccuɗo, o renndini ɓesngu makko e jagge laamu makko fof, debbo e gorko, kamɓe fof ɓe mbartii. Mandiŋkooɓe inniri ndee wolde ko “turban kello” ko firata “wolde warngo”. Haa e oo yonta hannde, awluɓe Mandiŋkooɓe ina ciftina jaambaraagal laamɓe Gaabu, teeŋti noon e darnde rewɓe darinoo heen.
Balɗe daɓɓe kaɗii Alfaa Moolo yumtinde yiɗde mum
Nde Jaŋka Waali maayi, tunɗi keddiiɗi ɗii fof piɗɗitii njiimaandi Firdu Mandiŋkooɓe. Ɓe njumtini golwole Almameeɓe Fuuta Jaloŋ. Ko e kaa ngonka Alfaa Moolo e wondiiɓe mum ummanii hare feewde e laamɗo Mandiŋke biyeteeɗo Keekuta Soona. Ɓe njuggi ɗoon laabi keewɗi ko adii nde ɓe poolata Keekuta Soona. Ko ndeen hankadi Fuladu wonti nehaande Laamaandi Fuladu. Tuugude 1869 haa 1880, Alfaa Moolo haɓi ko e koniŋkooɓe Foode Kabaa Dumbuya. Kaŋko fof e wonde peertanɗo dawrugol e golwole, o dañaani joofnude golle makko. O saŋkii to wuro Danndu (nder Gine Bisaaw hannde) e hitaande 1881. Ko ɗoo golle sosiyaŋke Laamaandi Fuladu kaaɗi.
E oon yonta, tawi leydi Farayse naatanii jooɗaade Jeeri Kaasamaas (Haute Casamance). Kareeli ndernderi njoli nder Laamaandi Fuladu hakkunde 1881 e 1883. Kareeli hakkunde Muusaa Moolo e baabiraaɓe mum ɗiɗo, Bakari Demmba e Dikkori Demmba. Mo woni e maɓɓe fof ina yiɗi lomtaade Alfaa Moolo, baaba mum Muusaa, mawni mum Bakari e Dikkori.
Muusaa Moolo, dono baaba mum
Jibini Muusaa Moolo ko Alfaa Moolo. Yumma makko wiyetenoo ko Kummba Wuude. O jibinaa ko wuro Ndorma e hitaande 1848. E cukaagu makko, o tawtoraama golwole keewɗe e gardagol baaba makko, haa teeŋti noon e kareeli hitaande 1878 hakkunde maɓɓe e Foode Kabaa Dumbuya, ceernaajo Mandiŋkeejo. O seediima caɗeele Mandiŋkooɓe pawnoo e Fulɓe Firdu. Ko ɗum jibini jaambaraagal makko, waɗi mo kaɓeteeɗo mo cuusal mum teskaa.
E hitaande 1883, o ñaagii ballal tuubakooɓe Farayse mbele aɓe curana mo njanguuji baabiraaɓe makko Bakari Demmba e Dikkori Demmba. Faraysenaaɓe njooɗinoo ndeen ko to wuro Seeju. Njoɓdi ballal ngal, nde o heɓi laamu e hitaande 1883, o siifondiri e Farayse e gardagol Lieutenant Lenoir to wuro Jannah Malari, “nanondiral moolaare”. Ngal nanondiral waɗi Laamaandi Fuladu les njiimaandi leydi Farayse. Ko ɗoon hankadi “muuku-maaka” fuɗɗii hakkunde makko e tuubakooɓe. Nde wonnoo Muusaa Moolo ko peertanɗo dawrugol, o huutorii ngal nanondiral haa o fooli ɓiɓɓe baaba makko en yiɗɓe teetde jappeere makko. Kono kadi, omo faami no Farayse yiɗiri huutoraade mo haa waawa jiimde diiwaan Jeeri Kaasamaas, foola ɗoon Engele e Purtugal. Ko ɗum tagi e yonta laamu makko, e yiɗde mo fandinde ngoodaandi laamu makko, o huutoriima ɓiyngu-baabaagu ngoongu hakkunde Farayse e Engele e Purtugaal.
Muusaa Moolo haɓii e Mammadu Lamine Daraame
Nder kareeli hakkunde koloñaal Farayse e ceernaajo biyeteeɗo Mammadu Lamin Daraame mo Ɓunndu, Muusaa Moolo jinngani tuubakooɓe. O ummanii kadi golwole keewɗe hakkunde makko e Foode Kabaa Dumbuya. Tuubakooɓe Farayse mahi jooɗorde mum en to wuro Hamdallaay e hitaande 1895. Ɗum usti doole Muusaa Moolo mo Fuladu. Caɗeele njoli hakkunde maɓɓe. Nde wonnoo ɓiɗteende Farayse ɓeydiima tiiɗde, Muusaa Moolo siifi nanondiral hakkunde makko e Engele’en mbele aɓe moola mo e yiɗde Farayse en. Farayse ɓeydii doolnude sabu ŋatere, Muusa Moolo uuji e hitaande 1901, o fayi leydi Gambi, o mooloyii to Engele en, nder wuro Keserkunnda. Ko ɗoon Laamaandi Fuladu juggi. E hitaande 1918, Muusaa Moolo fayi leydi Sira Leon e ballal Engele en, o woni toon haa e hitaande 1923, o arti kadi Gambi. O saŋkii e hitaande 1931 to wuro Keserkunnda. Ko ɗoon o wirnaa. No baaba makko, kaŋko ne o lelaaki e leydi makko.
Iwdi Alfaa Moolo ina tawee hannde o nder leyɗeele Gambi e Gine Bisaaw e Senegaal. Ɗum ko sewnde wuurtinoore naatnaattondiral e jokkondiral leƴƴi e ɓesnguuji Senegambi.
Kuɗol : Moustapha Sow «Foyré» Nouvel Horizon N°438 du 12 au 18 septembre 2008
Firo : Aamadu Malal Gey


text:
Browsing Tag
UN
Taskaram hakkilanta shaanu jahargal Lesde Duuniyaaru ka UN Omti jaburuwa mabbe dum bakkeeje Lesde Africa haa Abuja. Taskaramka taskanaama dum Africa iga 2021 yaago 2023 ndenbo dum taskaram on ko wallata masin hedi shaanu jahargal yeeso!-->!-->!-->…
Ardiido Buhari jabbi seketeriijo UN
Ardiido Lesdi Naajeeriya Muhamamdu Buhari jabbi seketeriijo majaliisa moobgal Lesde Duuniyaaru UN, Antonio Guterres haa hodorde maako nde Abuja Laamorde Lesdi Naajeeriya. Tippungel bawti seketeriijo on yotti be nasti suudu bee!-->!-->!-->…
UN:barri Israil acca yaaruki kippe dow Syria.
Ministaajo shaanu yaasi Lesdiiku Lesdi Syria, Faisal Mekdad, tefri majaliisa moobgal Lesde Duuniyaaru UN fitnaaji kippe di Lesdi Israil yaaranta Lesdi Syria. Seketeriijo mawdoojo mo UN Antonio Guterres Mekdad wi, “kippe dabare de!-->!-->!-->…
UN: tefri Afghanistan omta janngirde rewbe
Majaliisa moobgal Lesde Duuniyaaru UN wanngini soynde nanki beldum mabbe dow ko laarani jabrude ko Ardiibe Lesdi Afghanistan hoosi dow haduki bibbe rewbe jannguki janngirde mawde nden tefri umtuki janngirde wala wonnuki wakkati. !-->!-->!-->…


text:
Home -- Fulfulde -- Perform a PLAY -- 104 (Pharaoh is obstinate 4)
104. Fii Cattal Fir’awna ngal 4
Haaruuna : "Muusaa, hara ko an nii? A salminaa-ma."
Muusaa : "Haaruuna, mi waawataa hoolaade. Men yi’aali ma timmii jooni duuåi 40."
Musiååe åen hirbodiri. Hari weltaare maååe nden no tiiɗi.
Alla no joganii åe golle.
Muusaa no haani ardaade Israa’iilayankeeåe, itta åe e njaggu ngun Misira. Musiɗɗo makko on no haani wallitaade mo e nder ɗen golle. Hiåe haani yahude haa ka Fir’awna, oo lanɗo huññuɗo. Ko ɗun waɗi, hiåe hanndi e cuucal buy.
Muusaa : "Fir’awna, Alla Joomiraaðo Isra'iila on no wi’ude ma : Accu jamaa an on yaha."
Fir’awna : "Joomiraaɗo? Ko hombo woni on? Mi anndaa mo. Mi anniyaaki accitugol Israa’iilayankeeåe åen åe yaha. Yaltee ɗoo."
Fir’awna hebulaaki heɗagol Alla.
Fir’awna : "Onon åee bulawuuåe! Yiltitee ka golle. O hendotaako han kadi kuɗi fii piyugol tuufe ɗen. Ɗaååanee hoore mon. Kono on piyay kadi yeru tuufe ko woowuɗon piyugol kon aranun."
Faamotaako! Jooni, åurtii sattude. Israa’iilayankeeåe åen sonkani Muusaa. O torii.
Muusaa : "Joomiraaɗo, ko fii honɗun nelanɗaa lan ka Fir’awna? Jooni, åurtii sattane ma. Huunde a waɗaali fii jattingol jamaa on."
Alla daalii : "A yi’oyay neeåataa ko mi waɗata kon Fir’awna, mi karhay mo haa o newnana on yahugol. Ko mi fodi kon, mi hunnay ɗun tigi, mi jattinay on."
Alla addii albala’uuji buy e hoore Misirayankooåe åen.
Suka : "Nde wootere kadi, o wayli ndiyan Niiluwol ngol, ɗan wonti ýiiýan. Kono Fir’awna gomɗinaali haa jooni."
Jiwo : "Buubakar, onsay totiiji ɗin hebbini leydi ndin fow. Ɗi hewti hay ka danki Fir’awna."
Suka : "Onsay ukkere marmalle tiiɗuɗe bonniti ngeseele ɗen fow."
Jiwo : "Onsay, niwre waɗi e nder balɗe tati. Kono ɗin kaawakeeji fow fellintinanaali Fir’awna. Himo yoori hoore ko feýýiti keerol."
Gorko : "Hino labaa non tawandema ɗin albala’uuji hewtaali Israa’iilayankeeåe åen ko åuri e fanɗude."
Ko ontuma non Alla feññini albala’u åurɗo tiiɗude on.
Alla daalii : "Mi addoyay albala’u goo e hoore Fir’awna e leydi Misira ndin, on wontay hettiåe."
Muusaa yahi ka Fir’awna sakkitorun ɗun.
Muusaa : "E on jemma, Alla reway e leydi Misira ndin, kala dikkuru e nder leydi Misira ndin maayay. Hay åiɗɗo maa on. Onsay a anday wonde Israa’iila no mari Alla wurɗo on."
Hara Fir’awna annditoyay ɗun ka sakkitorun? On yi’oyay ɗun ka taariika hikkotooɗo.
Yewtooåe : Fillitotooɗo, Muusaa, Haaruuna, Fir’awna, hawa Alla kan, suka, jiwo, gorko
Copyright : CEF Allemagne


text:
Home -- Fulfulde -- Perform a PLAY -- 158 (Reward for M. 3)
158. Marijiati yoåitaama njoddi moýýiri 3
Debbo lanɗo on maaketeeɗo on Aysata hari hino suusi fota reedu. O naati ka jullere laamu lanɗo leydi Gariisa ndin hari o newnanaaka. E nder ko o waɗi ɗun kon, o weeåitii ngurndan makko ɗan. Kono ko o waɗiri ɗun ko åay himo faalaa dandugol jamaa makko on, e maanaa Yahuudiyankeeåe åen.
Oo lanɗo wi’eteeɗo Asuyereesu hari no jooɗi ka jullere makko laamu nden. O yi’i Aysata ka arata. O fewtinani mo labbooru laamu moýýiniraangu ngun kaŋŋe, ɗun no firi wondema o saatinaa-ma.
Lanɗo : "An oo sonnaajo lanɗo on wi’eteeɗo Aysata, ko honɗun woni ko addu maa? Ko honɗun faalaaɗaa?"
Aysata : "Lanɗo an, mi jeejii on, ardee e Haamaana nafoden hannde en fow."
Lanɗo : "Jiyaaɗo, noddee tinna Haamaana. Lanɗo on saatinii en naafagol."
Aysata moýýini ñaametee moýýo fii maååe.
Lanɗo : "Ko an yo sonnaajo lanɗo on, hara hiɗa faalaa goɗɗun goo kadi? Miɗo faalaa okkugol ma feccere laamateeri an ndin fow."
Aysata : "Mi jeejii on, aree janngo ka caatal wondude e Haamaana. Onsaa’i mi yeetoto on faale an on."
Haamaana, janfotooɗo on, hooti ka makko himo weltii e himo mantoo.
Haamaana : "Ko min woni ofisiyeejo åurɗo jogaade on darnde. Mi saatinaa ma ka sonnaajo lanɗo on fii nafagol wondude e lanɗo on. Ko min tun! Janngo, mi saatinaa ma kadi. Kono huunde wootere no woodi ko mettin-mi haa hatti mettude : Marajiati, salike jiccanaade lanɗo on."
Debbo : "Hara on accay o tawee? Wengee oo Yahuudiyankeejo!"
Aysata yi’aali wonde Haamaana no moýýinde nokkuure ka esiraawo makko on wengee. Hari nden nokkuure no fota e meeterji 25 junndi ndin. Alla non no sutii mo. Ko kanko Alla woni lanɗo on! Ko ɗhun waɗi si Lanɗo leydi Asuweriisi ndin ɗaanaaki ko åuri e fanɗude.
Lanɗo : "Jiyaaɗo, mi ronku ɗaanagol. Addanee lan surnal on. Janganee lan townon hawa kan fii ko feýýi kon e ɗee balɗe."
Surnal no wi’i wonde oo wi’eteeɗo Marajiati bonnitii eååoore waɗanoonde fii warugol lanɗo on.
Lanɗo : "Ko njoddi hondi Marajiati hendii fii ɗun e juuɗe makko?"
Jiyaaɗo : "Hinaa non."
Bimbi mun, o ari ka suudu lanɗo on. Himo faalaa yo lanɗo on yamir mo wengugol Marajiati.
Lanɗo : "Haamaana, ko honɗun mi okkata on aaden mo lanɗo on faalaa weltanagol."
Haamaana hari no felliti wonde lanɗo on mbarjay mo.
Haamaana : "Himo haani åornaade dolokke lanɗo on e meetelol o ýawnee e hoore puccu goo, o hayloo e nder saare nden. Kurkaadu lanɗo on go’o no haani yahude takko makko, ewnoo wi’a : Ko oo neɗɗo ɗoo woni ko lanɗo on faalaa teddingol."
Lanɗo : "Haamaana, waɗiran non Marajiati!"
Haamaana niååiti bip.
E nder taariika hikkotooɗo on, on nanoyay ko honno oo taariika jokkitori.
Yewtooåe : Fillitotooɗo, lanɗo, Aysata, Haamaana, kurkotooɗo, jiyaaɗo
© Copyright : CEF Allemagne


text:
Alhaali tottugol janngooɓe bursuuji e nder duugal Afrik
Saakitaama ñannde :
Heɗiyankooɓe RfiRFI Fulfulde on hiwraama, on weltanaama e kadi on jaɓɓaama to taskaram Laawol Ganndal e Needi. Hannde en yewtay fii Alhaali Bursiiji Janngooɓe e nder Afrik. E yewtiday fii mum enen e Aadama JALLO Burkinaajo wonuɗo to duɗal mawngal oogirɗe mbaylaari e joolooji to Nijer. Faahin en yewtidoyay fii ndee toɓɓere enen e Ibrahim Jaawo JALLO bursunkeejo jeyaaɗo Gine wonuɗo e janndude to duɗal mawngal Misra (Ejipt). Moodi Abdul BARO ko tawaaɗo e yeɓre jannde fayɓe jokkunde fii alhaali bursuuji janngooɓe e nder Senegaal. O yewtay en no ɗii bursiiji fewndori ka maɓɓe. En Artay e miijo Ibrahim SOW jeyaaɗo Moritani e Abass AAC Senegalnaajo. Ka waynodiral en toolnay Wuldu Buwasi CAAM eltoowo janginooɓe Moritani.
iɗon waawi accude nulal, maa okkude miijo mon ka tonngoode amen WhastApp : 00221766441278.
Porogaraamuuji walla njuɓɓundiiji amen ɗin fow/fof hino tawee ka Twitter e ka hello amen Facebook :
RFI FULFULDE. Laawol Ganndal e Needi no heɗee aljumaare kala 8:50 (GMT), heɗitee altine 17:50 (GMT).


text:
E maayirɗe lewru bowte (desammbar) 2021, innde gonnooɗo hooreejo leydi ceddeejo wonti ko soccirtee, ko yardatee kafe subaka nder Muritani. Kaa haala reɓii nih haa tacci keeri leydi ndii, ine wiyee Maawyaa ko ñaaweteeɗo. Holi ko iirti kaa haala, holi to ka ummorii en jooni, holi adduɓe kaa haala ? Mbele ko ñaawoore walla alaa ? So tefol maa sooynannde ñaawoore, mbele waɗde ine aaɓnoo ñaawde Maawyaa gooto e jubudu mum so aaɓnotaako holi to ndee waalaare jogori teeroyde so won fooɗirooɓe caggal ?
Sooynannde ñaawoore gonnooɗo hooreejo leydi Muritani, woni ko binaadu yimɓe mbeltortoo, heewɓe nih njaggi ko Maawyaa ko ñaaweteeɗo. Artiri kaa haala e kunuɗe yimɓe ko fedde AVOOM e daraniiɓe jojjanɗe aadee winndunooɓe wullitaango mumen gila 2003 to leydi Belsik, ngam rewnude Maawyaa Siidi Mohamed Taayaa ñaawoore, ngati tuumeede mo yamirde warde pittaali keewɗi kitaale 89-90 nder Muritani. Marc Libert kujjinkintooɗo lolluɗo to Biriksel gila 1987, yamirii nde ngoon wullitaango (plainte) ngo fedde AVOMM winndi addatee ñande 10 siilo (janvier) joɗɗinee. Wullitaango waɗaango e gonnooɗo hoorejo leydi Muritani Maawyaa Siidi Muhamed Taayaa. Ciftinen doosgal leydi Belsik ine rokki yamiroore, ñaawirɗe leydi mumen ñaawde arani en tuumaaɓe warhoore.
Ko ine wona 37 ine njeyaa e winndunooɓe wullitaango ngoo gila hitaande 2003. Joɗɗinde wullitaango ngoo noon, firtaani jaalɗii Maawyaa ko ñaaweteeɗo, ngati omo jogii ɓe o waɗdi ɗiin warngooji tawi ine nguuri, ndeen noon waalaare wonnde yaɓɓoore ngoon wullitaango maa feeñoy. Yanti heen kanko Maawyaa gila Muhamed Abdel Asiis yandini laamu makko hitaande 2005, ko leydi Kattaar o moooyii, omo reenaa. Ndeke hay so daawal ñaawoore yettaama, yaama teddoyaa ngati horkitde mo e juuɗe waɗɓe mo e ndeenka mumen woni ko saɗti.
Jaayre Pinal


text:
Windande: Idriisa Ka.
Yumma e neene ko gootum, kono ko neɗɗo gooto mo inɗe ɗiɗe.
Yumma kadi ɓuri tiiɗneede e neene. Hay mo jibinaani na waawi won’de neene.
Hay sukaaɓe so ina kaalda konnguɗi bonɗi , gooto heen fof heewi huccin’de konngol mum bonngol ko e yummum goɗɗo o.
Kono heewaani huccin’de e neene mum goɗɗo o.
Haɗataa noon kadi ɗemɗe keewɗe ina ɗesa hawritde e no pulaar wiyata yumma ni.
Ngati hay sappalɓe ina mbiya ummu.
Enen kadi en keewaani wiyde yumma am , keewɗen wiyde tan ko neene am.
Ko goɗɗo arata e maaɗa wiy ma hoto yumma ma woni. Yumma ko ɗemngal goɗɗo fayde e maaɗa, neɗɗo kam ɓuri waawde noddirde jiɗnaaɗo mum debbo ko neene, heewaani noddirde yumma am, nde tawnoo kadi kala nde wiyaa yumma alaa e sago daňa ɗo jooptinaa, heewaami wiyeede yumma ɓolo tan.
A waawaa tawde yumma ma na jooɗii tan mbiyaa mo yumma jam waali walla jam hiiri.
Kono aɗa waawi wiyde neene jam waali, neene siiwan am kafe am.
On njaaraama tan ngati ɗum ɗoo ina softina hakkille haa ɓeydoo fiɗɗitaade e ngaameela.
Kala to njiyɗaa nganndo ko waasde ɗum deeƳde tan.
hay sinno ko baylo so finii tan huccii e jamɗe mum ina wayla na wayliti daňat ganndal kesal peeňanngal ɗum.
Kala ko huutortee e aduna neɗɗo finiraano tan feewnude ɗum.
Neɗɗo finirat feewnude huunde tan , haa goɗɗum feeňora heen.
Ko noon ne tan won’de biɗto walla won’de kiňo so tawii tan a accaani hinnde nde ɗaani , sahaa fof daňat ko feeňan ma tawa ko moƳƳere( nafoore ).
Ɗuum noon njokkondiren- njokken golle gooto fof na yaltina miije mum, na holla yiyanɗe mum.
Miije mbaɗi ko wonki so ndesondiraani jibintaa.
Kadi won e yimɓe ko almet maa hostee nde huɓɓa.
Dudal Fulfulde: Idriisa Ka.


text:
8
Fii Ɲaamugol Tebbeeli Sakkanaaɗi Sanamuuji
1 E telen-ma tebbeeli sakkanaaɗi sanamuuji, hiɗen andi wonde en fow hiɗen mari gandal, e hin-le gandal adday mawnintinaare, kono giggol tiiɗinay. 2 On mo no sikki no andi goɗɗun, haray fahin o andaali ko honno haanaa andireede. 3 Kono si goɗɗo yiɗii Alla, haray Alla no andi mo. 4 Fii telen-ma huutorgol tebbeeli sakkanaaɗi sanamuuji ɗin, hiɗen andi wonde sanamu wonaa goɗɗun tigi e oo aduna, ko Alla gooto tun woodi. 5 Pellet no woodi piiji reweteeɗi ɗuuɗuɗi ka kammu e ka leydi, jogoraaɗi wa si tawii ko allaaɓe maa joomiraaɓe. 6 Kono enen ko Alla gooto marɗen, on Baabaajo, on mo kala huunde iwri e mun, e on mo wonanɗen, e Joomi gooto, ɗun ko Iisaa Almasiihu on, on mo piiji ɗin fow woniri, e on mo wonirɗen.
7 Kono fow alaa ngal gandal. Ko ɗun waɗi, ɓen wowtuɓe sanamuuji, haa jooni si no ɲaamude ngun teewu anditay fii ko sakkaa kon. Nde tawnoo ɓernde maɓɓe nden no lo'i, ɗun tuuninay ɓe. 8 Hinaa neema ɓannata en e Alla. Si en ɲaamaali, ɗun ɗuytataa en huunde, si en ɲaamii kadi, ɗun ɓeydataa en huunde.
9 Ko woni tun, reenee fii wota ko newnanaɗon waɗugol kon wonan lo'uɓe ɓen peggal. 10 Ko fii si goɗɗo aru e yi'ude ma, an oo jooma gandal, hiɗa nafoo e nder juulirde ka sanamuuji rewetee, taw si nden ɓernde makko lo'unde pooɗataa mo ɲaamugol tebbeeli sakkanaaɗi sanamuuji? 11 Ɗun haray on lo'uɗo mulirii sabu ‹gandal› maa ngal, ɗun ko on musiɗɗo mo *Almasiihu on maayi fii mun! 12 Si on waɗirii non junuubu e telen-ma musiɓɓe ɓen, e nder barmingol ɓernde maɓɓe lo'unde nden, haray on waɗii junuubu e telen-ma Almasiihu on. 13 Ko ɗun waɗi, si tawii ɲaametee wonay sabu peggal musiɗɗo an, haray mi ɲaamataa teewu hande kadi, fii wota mi liɓu musiɗɗo an on.


text:
Mammadu tokara Muhammadu rasuulu allaahi wonaa mo fulɓe tan wonaa mo sooninkooɓe wonaa mo jolfuɓe wonaa mo bamarankooɓe. Murtuɗo ko aduna etee ko mo aduna baɗɗo nguurndam mum fof e leñol, yarlitanii ɗemngal e pinal ko aldaa e lohre aldaa e ngowaari.
Mammadu tokara Muhammadu rasuulu allaahi wonaa mo fulɓe tan wonaa mo sooninkooɓe wonaa mo jolfuɓe wonaa mo bamarankooɓe. Murtuɗo ko aduna etee ko mo aduna baɗɗo nguurndam mum fof e leñol, yarlitanii ɗemngal e pinal ko aldaa e lohre aldaa e ngowaari.
Ko ɗuum saabii e nder nguu jammaagu ko bawɗi e buubaaji, gulaali e kuljinaali, duƴƴe amooɓe kam e kelle boombi, ñaantule seemeɗɓe, jaɓɓe sagataaɓe e cinke boombi.
Fuutankooɓe mbeltiima sanne sabu mawɓe ciftorii hanki e nder reedu fuuta, sukaaɓe kumpitiima pinal hanki e nder dingiral fulɓe
Hanki pinal men janngetenoo, huutortenoo, faamnintenoo ko e nder dingere. Dingire Fuuta hanki laatinooɗe duɗe pulaar, pinndinooje, nehooje, ɓamtooje leñol. Sabu dingiral e nder reedu Fuuta darinoo ko darnde duɗal jaaɓi-haaɗtirde darii e nder renndo hannde ngoo. Dingiral ko nokku janngirɗo, nehirɗo, pinirɗo, paamirɗo, nokku joljole coomɗe jeewte, duƴƴe, cifti e daari, njimri kam e ngamri.
Dingire men hannde e nder reedu Fuuta hay sinno pusaani cerwii, sabu ɗanle keewii, etee yoga e sukaaɓe men hannde njibintee ko e nder teeru. Nde tawnoo suka heewi joldude ko e yonta mo wuurdi, hannde e nder teeru pinal men ɗaayii. E tee eɗen nganndi Pinal ko jelogal renndo maa leñol, Ko pinal seerndata leƴƴi jiiduɗi guri, Ko pinal woni faaro leñol, woni fittaandu leñol.
So tawii sukaaɓe Mbaañ ndentii, pellitii feddude fedde pinal, ndeen fedde ina foti heewde doole. Ɗeen doole ina poti yahdude e hakilantaagal jahdungal e ganndal. Enen fof en majjaani Mammadu Sammba Joob, nguurndam haa maayde ko e hare ƊEMNGAL haa teeŋti noon e PULAAR. Ko ɗuum waɗi fedde ndee ina foti ardinnde jaŋde haa teeŋti e jaŋde Pulaar. Sabu Murtuɗo wiyatnoo :
Mo janngi ɗemngal mum, ñonnga, soƴƴa, feƴa, feƴƴa, femmba haa laaɓa majjere mum, moɗa, moofta sirruuji mum e binndol, kadi huuñtanee sirruuji aduna oo, sirruuji aadee gila dawaa dawi haa jooni. Hakkille makko yaaja, o waawa sorsortude e gannde e yoga e ɗemɗe, kadi o weeɓa heblude e darnde wayloore renndo makko.
– Ma o anndu hoyre makko, hanki hoore makko, hannde makko. O fewnitanoo janngo makko. Ngam ɗemngal ko resorde, ngal resa taariik, pinal, ñeeñal, karallaagal, gannde, aadaaji, diine kala renndo e kala ngenndi. Paamen leƴƴi men, leƴƴi ɓaleeɓe Afrik e ngenndiiji mum ngoppii binndi ko ɓooyi. Kala kala maggol e kala kala majji, alaa ɗo resanoo so wonaa e ngaandi.
– Paamen yonta men hannde laamndii ko filñitaare, darataade, sirŋinaade ; ubbita golle jaambareeɓe men ngenndiyankooɓe ; jarfa ɗe, jummba ɗe, ñeemtina ɗe, sabu hannde ko ñalawma dardarel.
En njiyii e nder ndee hiirde ñaantule paarnorɗe hanki, jubbi cewɗi ɗi pecci laaɓtuɗi, wutteeji rommbal daneeji, wuutteeji baayo, wutteeji faata, cuub, gude cañaaɗe, waawa feŋoo, paɗe mukke oole daala buya, cakkaaji tenngu, kam e jawe tunte.
Ina jeyaa e pelle teddiniraaɗe hiirde ndee : Fedde Sannga Moli Baaraaji (Kasga rewo e worgo), Fedde Jowol Sahre seɓɓe, Fedde Sooninkooɓe, Fedde Rippo, Jabba Aliw Jara, Almuudo leñol Yaaya Njaay, Fedde Ɓamtaare Pulaar – yeewtere (jubbande e nguurndam Mammadu Sammba Joob).
Ko doole e fuunti waɗnoo ɗemɗe jananeeɓe cemmbolini e men, ngeen naange ina muta ; naange ɗemɗe men ina puɗa. Ñaago-ɗen Allah jeyeede e ngaal diɗɗal paamngal pamminoowal, ganndungal, ganndinoowal, pinngal, pinndinoowal, janngungal, jannginoowal, nanngungal e bifirɗe, haa ɓeydoo lewlewtude lewlewndu ɗemngal pulaar, haa natten wonnde maaccuɓe ngam majjuɓe.
Eɗen mbiya fedde Sukaaɓe Mbaañ yoo GOLLE NJAHDU E HAALA .
Haamiidu Mammadu Bah catal Suwoyraat FƁPM


text:
Moritani: ujune ɓiɓɓe leydi no dilla e baŋŋe ndema teddinka taariindi " Agroo-ekoloji"
Saakitaama ñannde :
Ndema teddinka taariindi " Agroo-ekoloji" e ɗemngal faransiire, no golla e nder mum ujune ɓiɓɓe Moritani wonɓe worgo leydi ndii. Keerol hakkunde Senegaal e Moritani. Ko heewi e maɓɓe ko yaasi leydi ndii wonnoo. Ɓe arti ngam gollude to maɓɓe. Timmii duuɓi sappo hannde gila dartii "doorsim" e nder leydi Moritani. Ɗum addii ŋakkere to baŋal golle. E oo ɗoo saaha sukaaɓe waasunooɓe golle mum e nder leydi ndii walla ummii Erop no golla e ndema. Jantoore Hammet JALLO.


text:
Ñalnde jofnde alkamiisa 18 juko (ut) 2022, toɓooli keewɗi doole njuppii he wuro Kayhayɗi. ƴiiwoonde adiinde ndee fuɗɗii ko hedde waktu ɗiɗaɓo jamma, waali wisde haa hedde jammaaji gadani, caggal ɗum ƴiiwoole ɗiɗi goɗɗe pawtii heen. Hay sinno digaali hol ɓe kaɗi ɗaanaade, yoga e yimɓe ko ndiyam haa nder kuɓeeje addani ɗum daraade haa subaka. Ƴiiwoonde woɗnde udditi weetndooga, ndeen ne yuppi haa waktu 10ɓo waɗii kuɓeeje janɗe haa teeŋti e kuɓeeje ɓakke. E teskaade e yoga e yimɓe, hono ɗeeɗoo ƴiiwoole e heewde ndiyam wayrii yiyeede. Hakkunde gure (woni leegal Madiina) wayrii ilde. Mawɗo gooto wiyi ko e hitaande 1971 ko ndeen boowal hakkunde gure wayri waɗeede laana, e oon sahaa eɗen nganndi ko ndeen sooño fuɗɗii e diiwaan Sahel, saabii gustagol toɓooji.
Hol sabaabu ɗamɗoo ilam ?
Ko ardii fof ko keewgol ndiyam ngummiɗam dow, toɓooli ɗii ina keewi doole sanne : 205 mm, refti heen ko gaabi peewnanooɗi ngam yaltinde diƴƴe (kanaluuji), ɗiin gabi yoga e mum en ngubbiima sabaabu nde koɗki. Geɗel tataɓel ngel ɗiiɗoo nokkuuji ko nokkuuji ilatnooɗi . Yeru hakkunde gure e sahaa ɓooyɗo anndiranoo, so ndunngu arii, laaɗe ina njaha heen.
Alkamiisa subaka, wuro ngoo ina jiiɓinoo no feewi, ardiiɓe laamu e meer mbaawii yillaade nokkuuji ɗii ngam ƴeewde to bonannde ndee tolnii, caggal ɗum ko otooji konuyaŋkooɓe mbaaawi jolnude yimɓe boniraaɓe ɓee ngam hoɗnoyde ɗumen e ekkolaaji. Ko ɗiiɗoo nokkuuji ndañi caɗeele : Madiina, Beelel Hawo, Wanndaama, kebbe e Niiti. Aset 20 juko, hono Hooreejo leydi Muhammed Seek Gaswaani waɗii njillu bettungu he Kayhayɗi. O waawii yettaade leeɗe naatɗe ɗee, o waawii heɗaade yoga ngam famminde mo caɗeele ɗe ɓe nguuri ɗee balɗe. O hollitii laamu maa daro ngam addude ballal feewde e yimɓe ɓe caɗeele ɗee keɓtii. Ko jiidaa e nokkuuji jooliiɗi ɗii, kuɓeeje ɓakke keewɗe njanii. Kuɓeeje keewɗe maa ɓooy daraade e ndiyam, sikke alaa artude heen hoolnaaki, ɗoon ɗo ndunngu gasaani, asamaan oo ina laawii. Haakem Kayahayɗi wonndude e mawɗo alkateeɓe yilliima hanki nokkuuji ɗo egginaaɓe ɓee ngoni ɗoo, o hollitii maa wood ko ɓe keɓi e ñalawma alet oo, kono haa subaka altine alaa ko ɓe keɓi ummoraade e laamu. Won e boniraaɓe mbaɗii seedantaagal e ko kewi ko :
Dege Sammba Sih « mbiyetee-mi ko Dege Sammba Sih. Ardee amen ko gila iineer jamma ina fuɗɗii ɗoon nde toɓi ko juuti, tawi galleeji amen fof keewii ndiyam, nguura amen, bakane amen tawi leppii, ƴiiwoonde tataɓere ndee, ndeen tan cuuɗi amen ɗii fof naati, ɓeeɗoo ko hoɗdiiɓe amen, no min mbayi nii ko noon ɓe mbayi, gila min ngari hay gooto min njiyaani, hay mawɗo leydi hannde yettaaki min, ɓeeɗoo kuɓeeje mumen fof kelii, ɗoo jooni min ngalaa ko min ñaami, min ngalaa ndiyam, min ngalaa hay huunde, ari ɗoo tan ko Bah Yaayaa, addii mburu e pakketaaji kosam ».
Pennda Sammba Jula « mbiyetee-mi ko Pennda Sammba Jula, njeyaa-mi ko Tulde Kayhyɗi, galle Sammba Wullu en. Huɓeere am ndiyam naatii heen, ƴiiwoonde ndee nde ari jamma ndee, ndiyam ɗam naati, wonaa bakane, wonaa maaro, kaake amen fof mbonii, haa min ɗeɓi yoolaade, min njaltinaa mbiɗo wondi e ɓiyam boofo gila jamma min payi bannge goɗɗo, cuuɗi ɗii fof kelii ».
Salamata Ɗaahaa Ñaŋ « miin mbiyetiimi ko Salamata Ɗaahaa Ñaŋ, njeyaa-mi ko Gurel Saŋe. Nde ƴiiwoonde ndee ari ndee, ndiyam ari haa heewi naati e galle hee, to adan ɗoo emin cakka emin ndufa, nde ƴiiwoonde ɗiɗaɓere ari ndeen woni ɓalal men yani, ɓiyam gooto ina wonnoo heen faɗɗii, min mboniraama haa boni, bagaas fof leppii, kala ko wonnoo e faawru, ɓe ngaddii min ɗoo e liise 2, ɓe ngaddanaani min ñaamdu, ɓe ngaddanaani min yardu, so wonaa Bah Yaayaa e subaka hee addanii min kosam e mburu, ko ɗum tan min njiyi ɗoo, balɗe tati ko ɗo min mbaali, galle amen too min ngalaa to min mbaali ».
Tijjaani Jallo : « Mbiyetee-mi ko Tijjaani Jallo to leegal ina wiyee Beelel Hawo (Hakkunde gure). ƴiiwoonde ndee ari e amen ko nder jamma, min njaaraama heen gool tokooso ina yahra e balɗe sappo, ngel ko heen maayi, ko dow gudroŋ ndiyam ɗam rewi, bonnii no feewi, maaro ko min liirnoo nder huɓeere, saakuuji sappo ».
So tawii nokku lesɗuɗo ina hoɗee, moƴƴi ko jooree walla ndaɗɗudi, woni fondation toowa. E wiyde won e yimɓe, haralleeɓe Africa 70 kam e Itali Strade ndokkiino tooweendi fotndi waɗeede wonande kala jiɗɗo hoɗde e nokku oo, kono ellee hay gooto ɗooftaaki ɗum. Mawɗo gooto ina wiyatnoo « Miin so mi hokkaama galle hakkunde gure mi yiɗaa, sibu ɗum ko miin yiyiri gite am ooɗoo nokku laaɗe ina njaha heen ».
Waylowaylooji weeyo ina mbaawi sabobinde ɗeeɗoo ƴiiwoole keewɗe ndiyam, en nganndaa ko aroyta, eɗen poti reentaade nokkuuji ilatnooɗi, hoɗde heen tawa wonaa e yamiroore harralleeɓe koɗki fotaani wonde. Reftaade e konngol Elimaan Bilbasi « Ndiyam renndotaako laawol, laawol ndiyam wonaa hoɗannde so a wonaa hoɗɗaandu ! »
Usmaan Ñaan-Kayhayɗi


text:
Hoto paayee ! Wiyaa ko ina waawi waɗa, wonaa huunde siirnde : sikkannde majjum ina tolnoo e gootel nder 45 000 walla nii, e wiyde annduɓe NASA, e gootel nder 250 000 ; ɗum ɗoon ko tuugaade e hiisa mo ɓe mbaɗi.
Kaaɗoo haala fuɗɗii ko e hitaande 2004. Ko annduɓe to duɗal jaaɓi haaɗtirde Pise, ɓe alaa ko toppitii so wonaa reende geɗe baawɗe buɓɓondirde e leydi, teskinoo wonde won haayre yiytaa ina waawi maa rew saraaji leydi men ndi ñalnde 13 abriil 2029, hade mum sokkondirde e mum duuɓi jeeɗiɗi caggal ɗuum, woni e hitaande 2036.
Hoto paayee ! Wiyaa ko ina waawi waɗa, wonaa huunde siirnde : sikkannde majjum ina tolnoo e gootel nder 45 000 walla nii, e wiyde annduɓe NASA, e gootel nder 250 000 ; ɗum ɗoon ko tuugaade e hiisa mo ɓe mbaɗi.
Kaaɗoo haala fuɗɗii ko e hitaande 2004. Ko annduɓe to duɗal jaaɓi haaɗtirde Pise, ɓe alaa ko toppitii so wonaa reende geɗe baawɗe buɓɓondirde e leydi, teskinoo wonde won haayre yiytaa ina waawi maa rew saraaji leydi men ndi ñalnde 13 abriil 2029, hade mum sokkondirde e mum duuɓi jeeɗiɗi caggal ɗuum, woni e hitaande 2036.
Hawrata ko e aljumaa : oɗon nganndi kam ɗum wonaa ko fepindaa ! Ndeen haayre inniraa ko «2004 NM4»
Yiyti nde ko Roy Tucker gonɗo to ƴeewirde wootere ina to Tucson, Arisona, Amerik. Ngam ruppaade hoddiro, annduɓe innitiri nde « Apophis » (Apofis), innde seekaande e ‘Apep’, hono ‘Pirtoowo’ woni innde gooto e allaaji Ejiptenaaɓe ɓooyɓe.
So Alla, laawol Apophis e hitaande 2029, ina woɗɗi en seeɗa : ɗuum ina foti deeƴnude ɓerɗe ; kono ɗuum dey haɗataa wonde eɗum waawi laataade : fof fawii ko e baylagol tiindo Apofis. Ɗum noon, annduɓe ɓe mbiyi « ina ŋata, ŋatataa fof, woɗɗinde koyngal mum ɓuri ».
- Hol feere majjum ?
Ina jeyaa e palaŋuuji NASA neldude, e hitaande 2013, laanel potngel joɗɗinoyde « jaabotoongel rajo » dow Apofis, mbele yimɓe ina mbaawa anndude ko siiri tolno maggel, e sahaa kala, e nder kammu he.
So tawaama haa hannde siiraani, heewɓe ina miijoo yo nde bommbe ; kono ɗuum wonaa feere moƴƴere sibu so nde fusii, ko ndeen kadi ɓuri hulɓinaade.
Kono nde tawnoo ganndal suuɗaaki ko ko wirnii tan, annduɓe NASA wiyeteeɓe Edward Lu e Stanley Love, kollitii feere mum en, nde alanaa en tanaa, tawa kadi ina hisma Apofis, woppa ɗum, jokka e haaju mum … : ɗum woni neldude takko (sara) Apofis laanel weeyo tokosel, ngel ɓuraani kabin Apollo mawnude, tawa marsinta ɗum ko semmbe ummiiɗo e naange : fooɗo hakkunde maggel e Apofis, maa selnu Apofis laawol mum, waasa naatde e bolol gaddantunoongol ɗum buɓɓondirde e leydi.
Peeje goɗɗe ina miijaa ko wayi no huccinde e mayre daarorɗe mbele semmbe cereeli naange ina ngulna nde, nde sela bolol bonngol e men ngol. Peeje ɗee kala ina ɗaɓɓi ganndugol timmungol nokku haayre nde e kala sahaa.
- So pelɓondiral waɗii
Batte pelɓondiral hakkunde haayre nde 320 meeteer njaajeendi e leydi ina kulɓinii : semmbe majjum (teddeendi haayre nde ko miliyoŋaaji 20 ton) ina yerondira, ko famɗi fof e 875 megaaton (875 miliyoŋ ton), woni laabi 58 000 bommbo mo Aemrik werlinoo e Hiroshima. Geɗe ɗiɗi ina mbaawi kewde : maa wonii Apofis (Apophis) yanii e njoorndi walla e geec. So o yanii e njoorndi, kalitgol buɓɓannde nde ina waawi waɗtude leydi potndi e Espaañ maa Farayse mawnugol, karawal. So o yanii e Geec, bonannde ndee kadi, ko jaasi fof maa fot e ndeya.
Bookara Aamadu Bah
Ƴoogirde www.slate.fr


text:
Home -- Fulfulde -- Perform a PLAY -- 026 (A friend betrays Jesus)
26. Fii no weldiɗɗo annabi Iisaa on janfori mo
Giɗo kaa gaño? Ko honɗun miijiɗaa?
Himo yaha tinna e ɗee ɗate faaɗuɗe wonɗe e ndee saare wi’eteende Yerusalaam.
Himo aani, himo yeýýitoo, ka sakkitorun, o hewti ka suudu yottinoowo mawɗo sadaka on. Hari eååooje waɗanoo ma e gundoo. Åen yimåe no faalaa warugol annabi Iisaa. Goɗɗo udditi baafal ngal, o ŋalɗi ko o yi’i kon ɗon taalibaajo annabi Iisaa.
Giɗo no yahude ka gaño – ko honɗun ɗun firi?
Yudaasi : "Ko honɗun okkoton mi no mi yeetora on ka waawoton nangude annabi Iisaa?"
Moosande wondude e yawre no yaltiti ka geece åeya yimåe.
Hooreejo mawɗo yottinoowo sadaka on : "Men okkete tammaaji cappanɗe tati kaalisi."
Yewtere nden juutaali. Yudaasi yalti ka tata himo weltii.
Fonndo ngon : "Yudaasi, ko a taalibaajo annabi Iisaa. E ko honno waawirtaa janfagol mo sabu tammaaji seeɗa kaalisi?"
Fondo makko ngon happanii mo. Ko timmata duuåi tati, hari – himo nandita – wa giɗo, kono åernde makko nden no woɗɗitii annabi Iisaa. Jooni non, o habbike saa’i hawruɗo on fii janfagol annabi Iisaa. Kono annabi Iisaa no anndi kala huunde; himo andi kala aaden e cenɗe ɗen fow. Ko non ɗun feýýirnoo.
Annabi Iisaa no anndi wonde himo haani maayude, himo toraade e ndee nokkuure wi’eteende Jatsaymaani.
Tun nde wootere, hito waɗi. Yudaasi e suufaaåe åen hewti hiåe jogii lampuuji e kaafaaje.
Giɗo kaa gaño?
Annabi Iisaa yewtuno ko neeåaali wondema : "Kala mo aldaa e an, haray ko gaño an."
E fee lunnagol mo, ɗun ko seedee welduåe, Yudaasi no janfaade Joomi makko on.
E nder ko åuri maƴaango yaawude, suufaaåe åen suppitii, åe nangi annabi Iisaa, åe waɗi mo e joge.
Åe waɗi hunƴeendi e hoore makko. Åe piyi mo, åe piyiri mo cabbi, åe tutti mo ka yeeso. Onsay, åe naåi on mo bonna hay huunde haa ka ñaawoowo on.
Seditotooåe fenaande nden no tooñude. Hooreejo aynooåe Juulirde Mawnde nden ewnii wi’I :
Hooreejo aynooåe Juulirde Mawnde nden : "A alaa hay huunde ko jaaboɗaa fii ko tooñaɗaa kon?"
Annabi Iisaa fanki, o wowlaali hay huunde.
Hooreejo mawɗo yottinoowo sadaka : "Yeeto men jooni – si ko an woni Åiɗɗo Alla on!"
Iisaa : "Ko min."
Yimåe : "Gasataa!"
Yimåe : "Men hoolaaki ɗun!"
Yimåe : "Ko wareteeɗo!"
Yimåe : "Nanngee mo!"
Yimåe : "Bee o waree!"
Åe faalanooka hoolaade. Ko honɗun non?
En yi’oyay ɗun yeeso ka taariika hikkiiɗo.
Yewtooåe : Fillitotooɗo (e fonndo), Yudaasi, hooreejo mawɗo yottinoowo sadaka on, Hooreejo aynooåe Juulirde Mawnde nden, Iisaa, yimåe åen
© Copyright : CEF Allemagne


text:
Hare mawnde leñƴiire inan laya nder Ecopia, hakkunde laamu Ecopia e diiwaan mum inniraaɗo Tigere. Ciftinen njuɓɓudi laamu Ecopia ko dental dowlaaji, dowla fof ina jogii won ndeen wellitaare, ɗi nduttii ɗi ndeenti he laamu ngootu. Gardiiɗo Jaagorɗe ko Abiy Ahmed, ko oon jogii hattan golle laamu ɗee fof. Aɓe njogii hooreejo leydi kono ko to teddungal tan. Woni hannde Hooreejo Ecopiaa ko Debbo biyeteeɗo Sahle-Work Zewde gila 25 Yarkoma (oktoobar) 2018.
Tigere noon ko gootal he diiwe leydi ndi, heedi ko bannge rewo Ecopia, heerondiri e Eriterea. Laamorgo Tigere ko Mekele. Ciftinen Eriterea e hoore mum jeyanoo ko he Ecopia, ɓe ceegii ɓe keɓi jeytaare maɓɓe timmunde gila 1993. Diiwe goɗɗe dummbuɗe ina toon, ina heen leñol Oromo’en (won wiyooɓe ɓee ko Fulɓe kono ɗum jaalaaki), ina heen leñol Afaar e Iisaa (ɓuri ɓadaade ko leñol Somaali’en to leydi Somaalia). Ɗii leñƴi fof kaɓii cili keewɗi e Ecopia gila he yonta Menelik II, dadde mum Haayle Selaase, Laamɗo laamɓe. Ko oo Menelik II faddinoo Italia haɗi ɗum halfude Ecopia. Ko ɗuum tagi nder Afiriki ko Ecopia e Liberia ngoni leyɗe ɗe meeɗaa halfeede. Ciftoren Liberiyanaaɓe ko Ɓaleeɓe Amerik ngartiaa Afirik.
Diiwaan Addis-Ababa (laamorgo Ecopia) moofti ko leñol Amhaara, ɓurɓe ɗoon heewde, ɓurɓe kadi jogaade ɗowngu laamu. Ko ɗemngal maɓɓe Amhariki ɓuri ɗoon waawde haaleede.
Hare huɓɓunde toon nde ko hakkunde laamu Ecopia e heen bannge Tigerenaaɓe tafɓe Maalde Wellitaare Ɓesngu Tigere (LFTP – Liberation Front of Tigre People), oya bannge Konu Wellitaare Oromo (ALO – Army Liberation of Oromo). Hare nde fuɗɗiima gila 4 (Jolal) Nowambar 2020. Adorii ko Tigere layi haa yettii diiwal Oromo. Ɗee diiwe ɗiɗi fof njaakorii ko heɓde jeytaare mum en, no Eriterea heɓiri hoore mum gila 27 Abiril (Seeɗto) 1993. Hare wertii haa yettii diiwe Amhaara e Afaar.
DALLILLAAJI HARE NDEE
LFTP haɓata ko e laamu Abiy Ahmed, Gardiiɗo Jaagorɗe Ecopia. Ina jeyaa he ko addi ɗum nde Abiy Ahmed cetti kuule he 2019 ngam waylude ngonka laamu ngu, ngonka lelnanooka gila 1994 : jerondiral e tawtoragol diiwe e leñƴi ɗii fof nder laamu. Abiy wiyi ɓurata teddinde ko mbaawka e hattan, wonaa jeyeede he leñol maa diiwal. O sosi Heerto dawrugol o inniri ɗum Party of Prosperity (Heerto Ɓamtaare). LFTP salii naatde heen, Tigerenaaɓe ngooti yoo LFTP yaltu he “njiimaandi” Addis Ababa he Jolal 2020.
Doosgal leydi Ecopia ngal 1994, waɗi Ecopia ko leydi « Federal » denndingal dowlaaji pawiiɗi he leñƴi. Ɗowngu laamu laatii tiisngu, ngu yiylata ɗum heerto Maalde Demokaraasi Filñitere Ɓesngu Ecopia (FDRPE : Front démocratique révolutionnaire du peuple éthiopien). Tigere fof e famɗude hoɗɓe (6% Ɓesngu Ecopia fof), aɓe tawtoranoo tigi he laamu ngu. Ɗum ɓurnoo teeŋtude ko he yonta Meles Zenawi, laatinooɗo Gardiiɗo Jaagorɗe gila 1995 haa maayde mum he 2012.
Ngonka fuɗɗii waylaade ko he 2018 nde « wooteeji » ngalluuje paɓɓitaa, e deestagol Gardinooɗo Jaagorɗe ndeen Haile Mariam Dessalegn. Ko ndeen heerto FDRPE toɗɗii Abiy Ahmed yoo won Gardiiɗo Jaagorɗe ñalnde 2 Abiriil (Seeɗto) 2018. O ummanii tabitino laabi mbaylaandi ngonka dawrugol, o yaltini dawriyankooɓe sokanooɓe, o fuɗni demokaraasi, o welditini Ecopia e Eriterea. Ɗuum addani mo darjeende haa Dowlaaji Dentuɗi (UN) piili mo lefol Nobel. O ummanii taftaade FDRPE mbele ina wonta yuɓɓo tiiɗngo, natta jogaade mbaydi ndenndinndi heertooji nay ɓurɗi doolnude : Oromo’en, e Amhaara’en, e Tegere’en, e Ɓesnguuji Worgo. Fof he njiimaandi heerto ɓamtaare (Party of Proserity). Salii naatde he ngoo herrto heso tan ko LFTP.
Ciftinen kadi beldital Ecopia e Eriterea jibinii caɗeele nder Tigere. Sabi ko Tigerenaaɓe keedi e Eriterea, ko ɗoon yoga he kareele hakkunde maɓɓe mbaɗatnoo; ko LFTP gooto ardinoo dawrugol nder Tigere. Ɓe tuumii Abiy Ahmed yiɗde ustude doole LFTP mo Tigerenaaɓe nder maalde laamu. Abiy Ahmed jeyaa ko he leñol Oromo’en, ɓurɓe heewde nder Ecopia. Ko nih LFTP naatti he luulndiiɓe.
NO HARE NDE YAHRI GILA 2020
LFTP waɗti haɓaanaade jeytaare Tigere gila nde « wooteeji » ɗii paɓɓitaa he 2021. Ɓe njani he konu Ecopia wonnooɓe nder laamorgo maɓɓe Mekele, kam e wuro Dansha, bannge worgo Tigere.
Nder konu Ecopia fof, ko ina ɓura feƴtere ko he leñol Tigerenaaɓe, teeŋti tuddinɓe rewo ɓee, ɗuum ko gila he hare hakkunde Ecopia e Eriterea. Haali ɗum ko Dental Iiñturu Winnderewal (ICG – International Crisis Group) nder ciimtol mum bayyinangol he 2020. Yoga he soofaaji Tigerenaaɓe ɗekkii konu Ecopia, njantoyi he konu LFPT. He wiyde ICG, konu Tigere ina renndini ko ina tolnoo he koninkooɓe 250 000, yanti he ballal Miliyoŋaaji 6 hoɗɓe he Tigere.
Ñalnde 5 Jolal (Nofambar), Hooreejo LFPT, Debretsion Gebremichael wiyi ɓe keɓtii tuddunde konu Ecopia bannge Rewo, ɓe marii yoga he kaɓirɗe mum. Woodii nih e wiyde makko kadi, soofaaji Ecopia yantuɓe he LFPT.
Abiy Ahmed itti Seneraal Adem Mohammed mawɗo konu Ecopia, o waɗti cukko makko biyeteeɗo Seneral Berhanu Jula. Gila ndeen, hakkunde Ecopia e LFPT mo Tigere ko njan’guuji, “bommbooje” ina mberlee e “siwil” en, maayɓe keewii baŋ-yoo-baŋ.
Nder kareeli ɗi, LFPT naworii heen Eriterea sabi mum en jinngande Ecopia. E wiyde maɓɓe konu Ecopia ina huutoroo Boowal-Piirooje Asmara, laamorgo Eriterea, ngam werlaade « bommbooje » nder gure Tigere.
« Siwil » en Tigerenaaɓe e Ecopianaaɓe mbaɗtii dogde ina mooloyoo nder leydi Suudaan, kam e Suudaan Worgo. He nder lewru Jolal ndu, ko ina ɓura yimɓe 36 000 mooloyiima Suudaan, ñalawma kala ko yimɓe 4 000 taƴtata keerol. Mawɗo LFPT wiyi “so Ecopianaaɓe ina njokki huuraade e Tigere, hare nde dartotaako”.
Ko ñalnde 26 Jolal 2021, laamu Ecopia wiyi heɓtii laamorgo Tigere, Mekele. Ko he Bowte 2020 weeyo Tigere udditaa, piirooje mbaɗti diwde e juuraade. Ko ndeen konu Oromo naati he hare nde.
Anthoñ Blinken, Jaagorgal Dowla Amerik ñiŋi Ecopia, takki ɗum daranaade « mumto leñol » Tigerenaaɓe. Ko ndeen Demeke Mekonnen jaabii mo wiyi kaa haala wonaa goonga. Kono, nde Kalfinaaɗo Hakkeeji Aadee mo UN nebbisii toon, o tawi ko Tigerenaaɓe ina tampinaa, heewɓe mbaraama, rewɓe njanaama. Ko hono noon daraniiɓe hakkeeji aadee Ecopinaaɓe mbiyri.
He lewru Abiriil ɓennundu ndu, ICG hollitii hare naatii he « suudu ndu alaa damal ». Jaltugol mum weeɓataa, kadi hare maa juut « alaa kawɗo alaa kawaaɗo ». He wiyde maɓɓe, ko konu Ecopia jogii gure mawɗe ɗe, kono ko LFPT reeni dowri ndi, kadi ko e maɓɓe ɓesngu Tigere wondi.
Konu Tigere ko ko yaltunoo gure teeru ɗe, konu Ecopia jooɗii heen. Gila he lewru Korse (suwee) 2021, konu Tigere TDF (Tigray Denfense Forces) heɓti laamorgo mum Mekele. Ko ndeen Abiy Ahmed wiyi ko kamɓe mbelaa yaltude wuro mbele “remooɓe ina mbaawa yahde gese, mbele addooɓe balle ñaamdu ina kattana naatde wuro ngo, mbele kadi LFPT ina yahɓana deeƴre”. Ɓecerindii ɓe ndartini conndi bannge maɓɓe, kono LFPT jaɓaani.
LFPT wiyi nanngii ko ina tolnoo he soofaaji 6.000. Ko he lewru Morso (juillet) 2021 senngooji ɗiɗi ɗi puɗɗii haaldude. Ɓe ndonki hawrude he haala hay sinno ko yiɗnoode deƴƴinde conndi tawo. Ko ndeen Abiy Ahmed werlii noddaango feewde e Ecopianaaɓe hattanɓe fof nde nganndata “yontii aɓe kollita ngenndiyankaagal maɓɓe”. He darorɗe lewru Jolal, filñitiiɓe maaldondiri, njahɓani liɓde Abiy Ahmed.
KO HEEWI FUƊƊAAMA ƁELSEEDE HE NDEE HARE
Ɗo yahretee ɗo, cewle konunkooɓe kollitii ko ina abboo he 500 konunke Tigerenaajo waraama, fotde 100 koninke Ecopianaaɓe caŋkiima.
Heege fuɗɗiima saraade nder Tigere, Kononawirus ina yooɓoo piɗtaali, diwooji cariima he gese. Ko ina tolnoo he 950 000 ferɓe sabi hare nde, heen 50 000 mooloyii ko Suudaan. Heege ina tampini ɓeen mooliiɓe.
Ngenndiiji Dentuɗi (UN) ɗaɓɓii yo nebbiso rimɗanngo hoore mum waɗee nder Ecopia e Tiggere fof. Mbele maa anndee waraaɓe no poti, no ɓe mbardaa, holi warɓe ɓe… He nder winndere hee, pelle ɗe ngonaa laamuyankooje puɗɗiima dillude, dawriyankooɓe e haralleeɓe renndiyankooɓe, yimɓe ñaagii dartinde conndi e kure to Ecopia e to Tigere, yoo balle ñamiri yetto mooliiɓe ɓe heege e ñabbuuli njillii.
Darorɗe lewru Jolal hollitii kadi ɗo Ecopianaaɓe diiwe mum fof mbaɗti seppude caggal nde leyɗeele Amerik e Orop njamiri yoo yimɓe mum en njaltu Ecopia fes. Tigerenaaɓe e Ecopianaaɓe e Eritereanaaɓe njaggondiri kolliri njiɗaa hare fawaande e mum en nde. Ɓe lelni tuugnorgal seppooji nder gure mawɗe Amerik e Orop :
To USA, 9 Jolal to Washington D.C.
To USA kadi, 12 Jolal to wuro Denver, Colorado
To Holannda, 14 Jolal
18 Jolal to Las-Vegas
21 Jolal to Stavanger, ko he leydi Norway
25 Jolal to Afirik-Worgo
Go’o Bowte ko Bruxelles, he dingiral Dental Orop.
Ɗii seppooji fof ko salaade hare ñiɓiinde nder “Allaadu Afirik”, hare leñƴiire nder leydi Haaylee Selaase, leydi Menelik diiwɗo Italinaaɓe nde miijinoo halfude leydi Ecopia, Habasha ngenndi Bilaal ɓiy Rabbah, leydi ɗo sete Juulɓe Lislaam moolinoo ngam dogde boneeli Abuu Lahab e Abuu Jahli. Ko he dabi Lislaam wonanoo.
Aamadu Malal Gey


text:
Ɓataake faade e Renndo Muritani Woodaani konngol kattanngol jaŋtaade hurum, hiisa, njeeɓoor e hoolaare mawnde nde njogii-mi faade e Renndo. Tolno toowngo ɗo paw-mi ngo ɗoo addanii kam mahde danki miijanteeri ndaɗɗiiki kala golle am paatuɗe e ɓamtaare dow miijo dartoriingo ngardiigu Renndo yeeso geɗe bayɗe no Ngenndi, maa Laamu, walla nii ko innatee Ndenndaandi.
jokku taro
Like this:
Like Loading...
Ñalnde 24 Morso 2022, Batirdu Ngenndi Muritani ɓenninii kuulal eɓɓaande mbayliigu tippudi jaŋde he Muritani. So ɗuum siynaama maa waɗtu ɗemngal Arab janngirngal he kala tolno kadi e kala fannuuji. Ɗuum firti tuggude gila he duɗe tokoose, hakkundeeje, haa e jaaɓi-haaɗtirde janngirde Arabeere wontata koko waɗɗii. Ɗemngal Faraysinkoore ngal Muritaninaaɓe kuwtortonoo gila ko adii jeytaare mum en haa jooni, kadi gonnongal ɗemngal mum lawakeewal (langue officielle) caggal nde Muritani heɓi jeytaare mum ngal, kanum sortaama he ɗemɗe laawɗinaaɗe leydi ndi.
Jokku Taro
Like this:
Like Loading...
Dukooji e ko yowitii e hol ko foti wonde identitee leydi Muritani, ko duko fuɗɗiingo gila he kebungal jeytaare Muritani ndimaagu mum dawrugol. Mbele Muraitani so rimɗii foti ñaantoraade ko wutte mum capataagu,ɗuum firti wonde leydi safalɓe gila to pinal haa e ɗemngal e kala maandeeji (symboles) mum? Walla Muritani foti ko faarnoraade wonde leydi leñɗi keewɗi, pine, e ɗemɗe keewɗe ceertuɗe?
jokku taro
Like this:
Like Loading...
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee, yowitii ko he hiisa caltiwa e kiɓɓiwa, so en ndeftii he konngol Ceerno Bookara Aamadu Bah, binnduɗo ngardiindi deftere nde o. Ko ɗum fannu toowɗo he nder hiisiwal janngateeɗo he duɗe jaaɓihaaɗtirde.
Jokku Taro
Like this:
Like Loading...
Ko he nduu ɗoo lewru, ñalnde 11 Korse (Juin) 2021 waɗata duuɓi sappo e go’o ko Mammadu Sammba Joop, ɓurnooɗo lollirde Murtuɗo walla Baaba Leñol, hooti saare ngoonga. O yahii kono o naworaani ñamaande leñol Fulɓe kono Fulɓe kam ene njoganiimo tawo ñamaande. Murtuɗo rokkiino nguurndam mum fof leñol Fulɓe e ɗemngal Pulaar. O hirjinii Fulɓe he winndude, janngude e janngin’de ɗemngal Pulaar.
Jokku taro
Like this:
Like Loading...
Ko ɓooyaani ko, laamu Muritani ƴettii kuule kese ngam ittude ɗemngal Farayse he ɗemɗe kaalateeɗe he nder Batirdu Ngenndi he, ɓe lomtiinii ɗoon ɗemɗe ngenndiije Muritani, woni Pulaar Sooniŋkoore e Jolfe (Wolof) yantude e Arabeere. Sinno rewiino ɗo foti rewde ɗoo ɗuum ko kabaaru belɗo wonan’de ɓeen haɓantenooɓe ngam yoo ɗemɗe ngenndiije ɗee keɓtine fotde duuɓi jooni keewɗi.
jokku taro
Like this:
Like Loading...


text:
Home -- Fulfulde -- Perform a PLAY -- 153 (Does the devil exist 1)
153. Hara Ibuliisa no woodi 1
Paykun : "Miɗo mari landal : Hara Ibuliisa no woodi tigi? Ko honto o iwi?"
Ibuliisa no woodi tigi. Taariika makko on ko ka kammu fuɗɗii.
Paykun : "Ka kammu?"
Ko kanko Yajurhatu åurnoo malaa’ikaaåe tagaaåe åen fow labeede.
Ko o taganaa ko fii rewugol Alla jom Åural on. Onsay miijooji wonduɗi e mawnintinaare naati ka nder åernde makko.
Yajurhatu : "Miɗo faalaa wonude åurɗo mawnude on. Wa Alla! Miɗo faalaa laamaade fow. Miɗo faalaa wonude Alla."
Åayru himo faalanoo wonude åurɗo mawnude on edii yo rewu åurɗo mawnude on, e maanaa Alla Jom ngurndan ɗan on piiti mo ka leydi.
Gila nden ñannde, himo noddireede Ibuliisa maaɗun kadi Seytaane, ko kanko woni gaño Alla on. Himo rewirde no o waawiri fow fii no o jiiåira e no bonnitira eååoore Alla nde Alla eååani nden yimåe makko åen.
Alla no faalaa yo en wuuru – ibuliisa ko mayde men nden faalaa.
Alla no yiɗi goonga on – ibuliisa kan ko fenoowo.
Alla no yiɗi yo ýuååondiral wonu hakkunde makko e yimåe åen – kanko Ibuliisa ko mulugol åe o faalaa.
Paykun : "O fooluno Aadama e Hawaa. Åe yani e ko o jarribii åe kon."
Miɗo hollude ma eååoore makko bonde nden : Fii no o naåira yimåe åen ka woɗɗitii e Alla, o adday sikkitaare e sogitaare ka nder åerɗe yimåe åen telenma Alla.
Ibuliisa : "Hara Alla daalii tigi wonde en haanaa ñaamude åiååe ngal leggal? Hara o toŋanii on hendagol ko åuri kon e moýýude?"
Aadama e Hawaa accuno åe ɗaynaa. Sabu ɗun, mayde nden naati e nder aduna on. Gila nden ñannde aaden kala no sendaa e Alla.
Kono giggol Alla ngol no åuri ɗun mawnude, ko ɗun waɗi si o fodi fodaari fii foolugol ibuliisa e fii moýýintingol kadi piiji ɗin fow, fow wontira no wonirnoo non ka aranun.
Paykun : "Ɗun ko fii annabi Iisaa wonaa e yewteede, miɗo felliti."
Ko goonga maa. Ko annabi Iisaa woni fooluɗo on! Ibuliisa no diwnude yeeso innde makko nden.
Himo anndunoo gila ka lanwal ko annabi Iisaa waɗata nde o jibinaa, ko ɗun si o huutori Fir’awna e woååe goo fii yo o mulu Yahuudiyankeeåe åen.
Kono Alla jaåaano eååoore makko nden laatoo. Annabi Iisaa jibinaa e jemmaare e ndee nokkuure wi’eteende Baytilahiimi.
Ko annabi Iisa tigi woni fooloowo on! Ko addi mo ko fii bonnugol kuuɗe ibuliisa ɗen. Ko ɗun si ibuliisa añi mo, jooni non himo furgude.
Heɗite taariika hikkiiɗo on, mi sifanto on yewtere an nden.
Yewtooåe : Fillitotooɗo, paykun, Yajurhatu (ibuliisa)
© Copyright : CEF Allemagne


text:
Browsing Tag
Buhari
Ardiido Lesdi Naajeeriya muhammadu Buhari wadani Bola Ahmed Tinubu, barka bee hebuki nasaraaku darol tefre cubi ardungal Lesdi Naajeeriya haa les ililal APC hitaande 2023. Buhari wi: “hebiido nasaraaku fu mi!-->!-->!-->…
Ardiido Lesdi Naajeeriya yaari ngilla foofo haa Jiha Kano.
Ardiido Lesdi Naajeeriya President Mohammadu Buhari yottini kofli foofo maako yaaki Lenyo himbe 9 sooyube yonki maabbe wakkati foondu henndu Gas fitti haa Sabon Gari nder Jihawol Kano. Buhari wadi Do’a ALLAH yaafu sooyube yonki!-->!-->!-->…
Ardiido Lesdi Naajeeriya Muhammadu Buhari yaari ngilla ha Abu Dhabi.
Ardiido Lesdi Naajeeriya Muhammadu Buhari jippi ton Abu Dhabi, laamorde kawte Lesde Arab’en nden Ciimaajo muhammed Buba mo lesdi Naajeeriya yerbaado ton Lesde Arab’en beenanta wobbe nder be Lesdi ndi kanbe on hawti jabbimo. !-->!-->!-->!-->!-->!-->…
Ardiido Lesdi Naajeeriya Muammadu Buhari yotti kofli foofo yaaki lenyol Debora Samuel.
Ardiido Lesdi Naajeeriya Muhammadu Buhari mettini bee sanadu nbarki Deborah Samuel, dowko tuumuki mo kolimaaji kadde dow nulaado ALLAH Muhammad (SAW), nyennde Alamiisa haa janngirde nde shehu Shagari College of Edu, Sokoto. !-->!-->!-->…
Ardiido Buhari yecci minista’en maako wobbe jippa koromje mabbe.
Ardiido Lesdi Naajeeriya, Muhammadu Buhari yecci minista’en maako marbe anniya daruki tefre cubi gadeteedi 2023 doo fu jippa korowal muudum dooko nyennde Altine, Lewru May 16, 2022. Ministaajo mo hakkilanra shaanu!-->!-->!-->…
FEC: Ardiido Buhari on ardani joonde nden.
Ardiido Lesdi Naajeeriya Muhammadu Buhari on Ardi joonde giidal minista’en hannde haa hodorde ngomnati Laamorde Lesdi Naajeeriya. Tawaabe haa joonde giidal ngal woni, balloo Ardiido on Yemi Osinbajo, seketeriijo ngomnati Boss!-->!-->!-->…
Ardiido Buhari sinkani be bibbe mabbe yuuti haa maayo nder Jihawol Kastina.
Ardiido Lesdi Naajeeriya Muhammadu Buhari wanngini suno muudum bee bee halkuki ummaatoore dudbe wakkati Laanawal yuutino bee mabbe haa Galluure Mai’aduwa nder Jihawol Katsina wayla walaadu hirna Lesdi Naajeeriya. !-->!-->!-->…
Ngomnati Naajeeriya wi jabtan janngirde nyawnderde wonnde haa Ebonyi.
Ngomnati kawtal Lesdi Naajeeriya wi hakkilanan janngirde mawnnde nde Univastiwa shaanu nyawndiigu wonnde haa Galluure Uburu, nder Jihawol Ebonyi, fombina walaadu Fuuna Lesdi Naajeeriya. Ardiido Lesdi Naajeeriya Muhammadu!-->!-->!-->…
Ardiido Buhari jabbi seketeriijo UN
Ardiido Lesdi Naajeeriya Muhamamdu Buhari jabbi seketeriijo majaliisa moobgal Lesde Duuniyaaru UN, Antonio Guterres haa hodorde maako nde Abuja Laamorde Lesdi Naajeeriya. Tippungel bawti seketeriijo on yotti be nasti suudu bee!-->!-->!-->…
Ardiido Buhari wadani kubaru’en seye lamar nyaloomaar mabbe.
Ardiido Lesdi Naajeeriya Muhammadu Buhari walli kubaru’en seyo lamar nyaloomaare mabbe nde Lesde Duuniyaaru fu seyorta bee maajum nyaloomaare nde laati 3 Lewru May nder hitaande fu. O wi “Oo mani tiinaaje sattinbe terde mabbe!-->!-->!-->…


text:
E hitaande 2007, caggal wooteeji laaɓtuɗi hooreleydaagal e nder lewru saawiyee, Siidi Muhammed wul Sheex Abdallaahi fellitii darnude fedde lollirnde ANAIR fotnde huufde gartaangal mooliiɓe to Senegaal e daaynooɓe feewde Mali ngam naattinde ɓe e nder leydi hee, rokkita ɓe hakkeeji maɓɓe walla kam daama ɓe e lor mo ɓe kawrunoo oo.
Ko adii ɗum noon, o adii tawo ko yuɓɓinde ñalɗi diisnondiral e lewru oktoobar 2006, gollorɗi keewɗi njooɗii heen, liñciti caɗeele leydi ndii kala, ngostondiri heen hakkillaaji, woodi ɗo nanondiri heen, gartugol moolinooɓe Senegaal ko heen jeyaa, ko ɗum addani ɗum fuɗɗoreede.
Sosngo ANAIR (fedde jaɓɓotoonde, soɗa moolinooɓe e nder renndo hee)
E oon sahaa, yoga e artunooɓe njaɓɓaama no feewi, kono kadi won ko mbaɗanaa ko ina fuɗɗoo deeƴnude ɓerɗe : artunooɓe e diwaan Rooso (yoga heen ko fulɓe), gaagaa ballal nguura ngal keɓi e fedde wiyeteende HCR, ndañii, to bannge laamu too, mahaneede koɗorɗe, ndokkaa jawdi (na’i e be’i), kono woodi heen kadi rokkaaɓe lowe ina ndema. Kono, ko ɗoon jam wayraa. Waɗi en wiyde noon, ko goonga, hay so tawii eɗen keɓtini wonde artunooɓe e diwanuuji keddiiɗi ɗii (Gorgol, Barakna…) won ko mbaɗanaa ko wayi no foorasuuji, jehe, duɗe ekn… walla won e foksineeruuji, teeŋti noon e won e soldateeɓe, ndokkaama ndaamordi (hedde miliyoŋ) ko woɗɗondiri e ko mbaasi koo (njoɓɗeele lewru ko ina tolnoo e duuɓi noogaas pawɗi). Kono, ko ɓuri maantinde e ko wonnoo ngoƴa dowrowo oo koo, alaa ko waɗaa heen : so keɓtugol koɗorɗe maɓɓe, leyɗeele maɓɓe ɗe ɓe ndematnoo e jawdi maɓɓe ndi ɓe mbaasnoo. E raɓɓiɗinde haala tan, wayi ko no laamu jooni nguu heblanaaki diwde ɗoon, ɗum firti ko ñawndude warngooji baɗnooɗi ɗii, walla ruttude loranooɓe ɓee leyɗeele mum en, koɗorɗe mum en e jawɗeele mum en. Yeebaare ɗeen ɗoon geɗe noon, wayi ko no teyde woppa ñawu nguɗu e nder renndo Moritani. Ko e nder batu hilifaaɓe laamu nguu, ñalnde 21 lewru marsa, dekere ƴettaa ina bayyina wonde fedde ANAIR fusaama. Hol ko saabii ɗum ? En nganndaa. Kañum kam mate ANAIR ɓetii golle mum haa anndi yettinii paandaale mum, hade mum fuseede? En kaalanaaka. Mbele laamu nguu kam diisnondirii e ɓe gollodtonoo ɓee hade mum ƴettude ndee feere? Ko kumpa men. Hol fedde hebornde jokkitde ko timmaano koo? En kaalanaaka. Ɗee naamne fof ina poti heɓde jaabawol sabu, artunooɓe Senegaal ɓee fof, e ɓe cuwaa artude ɓee, ina mbaɗnoo yaakaare e ANAIR.
Sosngo ANLSESIPL (fedde faanditoraande mumtugol batte njiyaagu e leydi he e soɗde maccinanooɓe ɓe e nder tippudi faggudu leydi ndi e haɓaade basal)
Geese (ñawndugol caɗeele moolinooɓe) noon suwaa joofde tawo, laamu nguu werti geese goɗɗo e nder batu hilifaaɓe laamu ñalnde 21 marsa : oon woni sosde Nokku paanditoraaɗo mumtugol batte njiyaagu e leydi hee e soɗde jiyɗinanooɓe ɓee e nder tippudi faggudu leydi ndii, e haɓaade baasal : innde mum dooɓaande e farayse, ko ANLSESIPL. E nder sariya ƴeftaaɗo e nder batu hilifaaɓe laamu nguu, hollitaa heen tan ko faandaare ndee ko “mumtude batte njiyaagu e nder renndo hee”, “sosande jiyɗinanooɓe ɓee eɓɓaaɗe faggo ko ina wallita ɓe haɓaade basal, udditande ɓe janngirɗe ekn…”. E teskuya men, ɗum ko huunde woodnoonde ɗii duuɓi kala, sabu sarwiis biyeteeɗo CDHLCPI (Commissariat aux Droits de l’Homme, à la Lutte contre la Pauvreté et à l’Insertion : Fedde daraniinde jojjanɗe aadee, haɓotoonde baasal, naattinoore e nder tippudi faggudu) nde sosetee ndee, wiyanoo faandaare mum ko wallitde dimɗingol jiyaaɓe, kono maa mbiyaa nde ɓuri naftude ko yimɓe alɗuɓe e ardiiɓe mo fof, kañum en e banndiraaɓe mum en. Ko ɗum waɗi, won wiyooɓe wonde (moƴƴinɓe njoorto ɓee) ko ANAIR dañaani waɗde koo, ko kayre jokkitta ɗum, kono bayyinaango batu hilifaaɓe ngoo wiyaani noon.
Kono ɗum fof won ko adii ɗum tawo, ko nanondirde tawo e ko wiyetee njiyaagu koo, ko woni? Sabu laamu nguu, so ruttaama e konngol mawɗo leydi ndii haalnoo e rajooji, wonde ko “njiyaagu woodaani e Moritani, heddii maccuɗo tan ko jiɗɗo wonde ɗum” , tawi noon kadi e hitaande 2007, sariya wootaama e nder Asaammbele ngenndi, kiisiiɗo njiyaagu ko “bonannde mawnde” nii, etee ina laawɗini kuuge pawaaɗe e nanngiraaɗo ɗum kala. Maa mbiyaa wonde yoga e ardiiɓe dowla ngoongɗinaani goodal njiyaagu (hay so tawii ina njaɓi kam ko wiyetee batte koo ina heddii e leydi hee, kuule ɗe ɓe ƴettata ɗee kala ko ngam deƴƴinde won ɓeen, fuunta ɓeya, ngam huutoraade ɗum en to bannge politigi.
Yiyannde ɗimmere ndee ko wiyɓe wonde njiyaagu kay ina heewti leydi ndii, etee ɗum ɓuri hedditaade ko e leñol safalɓe ngol, ko ɓuri heewde e ɓeen ko pelle jojjanɗe aadee baaɗe no SOS-Eslaves e IRA, pelle ɗe ngannduɗaa ina calii, e ko teeŋti, ko won heen cifortoo njiyaagu no geɗe battinɗe e maɓɓe tan nii. Ko wayi no fedde IRA, gila feeñi, kañum ko ko darii laŋ e sunnaade e lokkitoyde jiyaaɓe e nder galleeji, heen sahaaji nii e nde huutoroo peeje ceɓɓitte. Ko goonga nii won e peeje IRA, teeŋti noon e mawɗo maɓɓe, heen sahaaji ina huutoroo peeje ceɓɓitte (duppugol defte diine, jeeyngal añamnguraagu kuccinangal e safalɓe woɗeeɓe kala ekn…) ittaani, yimɓe ina poti heɓtinande mo, ko e jamaanu makko ndeeɗoo hare fuɗɗii dañde ngartam, yeru hilifaaɓe jiyaaɓe waɗtuɓe nanngeede, heen sahaaji ñaawee, ko meeɗaa miijeede e ko adii koo.
Yiyannde tataɓere ndee ko miijiiɓe wonde njiyaagu, e facciro mum to bannge sariya, (jeyaaɗo jeyaa ko roondii), ko hedditii heen e nder leydi hee, ina woodi kono ina famɗi. Ko ɓuri doolnude e leydi hee koo, ko senngo e renndo hee, ummiingo e ɓeen wonnooɓe maccuɓe, (teeŋti noon e hardaneeɓe) tawi hannde to bannge sariya alaa ɓoggol filaa e daaɗe mum en, ko e baasal ɓalewal kurum nguuri. Ngaal baasal noon ina joottoraa saabii ɗum ko wonnoode ɓe jiyaaɓe, kaan ngonka ka ɓe nguuri gila e jamanuuji jappondirɗi, ina rokki ɓe nehdi, ko ina addana ɓe sikkude wonde ko ɗum “fawre Alla”, won e maɓɓe nii njiyaani himme wiyde ina ɓooroo ɗum (galluŋkooɓe e nder haalpulaar en). Ɗum fof e wayde noon, ndeeɗoo yiyannde miiji ko kaɓtorɗe tati mbaawi mumtude njiyaagu : siynude sariya karminɗo njiyaagu, nehtaade renndo ngoo e jiyaaɓe ɓee e koye mum en e bonannde njiyaagu e lelnude dawrugol to bannge faggudu ko ina ustana ɓe baasal.
Laamuuji Moritani e dawruɗi mum to bannge mumtugol njiyaagu
Goonga-goonga, sariyaaji ƴettaaɗi ngam haɓaade njiyaagu tuggi ko gila kitaale 40 e tiimaandi leydi Farayse, kadi e oon sahaa, hay so tawii tuubakooɓe mbaɗaani ɗum no ngoƴa mum en dowrowo nii, (ɗum ina faamnii sabu halfuɓe jiyaaɓe ɓee ko wallidiiɓe maɓɓe), haɗaani kala nde jiyaaɗo fiɗɗitii walla dogi kaliifa mum, moolii e maɓɓe, eɓe ndaɗnda ɗum, ɓe moola ɗum en e nder tuddule maɓɓe, ɓe kalfina ɓe gardeeɓe, heen sahaaji nii wooda e maɓɓe naatnaaɓe e larme maɓɓe. Ko ɗum sosi won e leeɗe e nder won gure ɗo ɓe tuddinnoo, yeru leegal liiberte to Ɓoggee, leegal Qadiima to Kiifa, leeɗe jaammbuur to Mbuun e Eeleega…
E hitaande 1981, sariya goɗɗo ƴettaama (ordonnance n° 81 234) ngam mumtugol njiyaagu e jamaanu gardagol Haydalla, ina jeyaa e ko saabii ɗum murtooji keewɗi peeñɗi e nder ceŋɗe remooɓe, teeŋti noon e hardaneeɓe e diwaan Gorgol e Asaaba (hare hakkunde remooɓe Qabra e jannduuji ɓe laamu ƴaañi e hitaande 1980), jiidaani ko e oon sahaa fedde wiyeteende “El Hor” (Dimo) sosaa, fuɗɗii mooɓde jiyaaɓe yoo taƴ ɓoggi mum en. Ko caggal ɗum ɗoon ne kay sariya ƴettaa ko yowitii e jeyi leydi (ordonnance 83 127 du 5 juin 1983), tawi faanditanoo heen ko rokkude jiyaaɓe rimɗinteeɓe ɓee fartaŋŋe no ndañiri leydi, mbaasa yowitaade e halifaaɓe mum en; ngoon miijo ina yantondiri e ko haaliyaŋke oo wiynoo koo : “yah mi rimɗinii ma, kettel leydi a alaa, gabbel gawri a yooɓaaki, ɗum ko fuunti”. Sariya battindiiɗo oo, ko ƴeftaaɗo e hitaande 2007 oo, mo nganndu-ɗaa hesɗi e mum ko hiisoraade njiyaagu no “bonannde mawnde nii” (crime) e toɗɗaade kuuge paweteeɗe e nanngiraaɗo ɗum kala.
Ko hakkillaaji poti nanngude
Winndannde waawnde footteede e ɗee geɗe kala, ko faamde tan wonde fiɓnde tiiɗnde to bannge politigi ummoraade e laaminooɓe kala, woodaano e riiwtude ndee bonannde, sabu arɓe fof ngadortoo tawo ko wiyde ina njedda goodaangal njiyaagu e leydi hee, sabu, ma a taw, e ɗum hersinii nantaneede caggal leydi, njuɓɓudi laamu darnde mum no laamiiɓe ɓee nii ko yiɗde suddude bonannde ndee ɗo feeñi fof, so roŋkaama, so ɗum yettoyiima ñaawirɗe, ɓeen ne ndiwa njooɗoo heen, keeranoo nii halifaaɓe jiyaaɓe ɓee. Wonaani haajuji maɓɓe safrude ko woni ɗaɗi ñabbuuli ɗii koo, kono nde iñcuru waɗi fof, jayngol huɓɓi, wisee ndiyam deeƴta haa goɗngol kadi.
Ko woni goonga koo, hujjaaji mooloyinooɓe Senegaal njooltidaaka tawo, ɓe Maali ɓee kam haalaaka nii, ɗum noon noddi ko yo laamu laɓɓitinan yimɓe hol ko soomi, so tawii ko fedde hesere ndee difoytoo fiyakuuji artunooɓe Senegaal anndee, haalee haa laaɓta, laawɗinee e nder sariya. Hare ngam mumtugol njiyaagu wona goonga, sariya rewnee e nangtiiɓe heen haa jooni ɓee, ina calii woppude ɗum, walla hollirde kam nimsa mum en e ko wonnoo koo, tawa loranooɓe e ndee bonannde ina mbaɗtee hakkille teeŋtuɗo, mballee no keɓtorii ceŋɗe renndo keddiiɗe ɗeɗ to bannge ko moƴƴitinta nguurndam maɓɓe.
Hannde, won e caɗeele gonɗe e nder renndo hee, ina poti tigi-rigi fooɗtude hakkilaaji kala laamiiɗo, ko wayi no gagga ngenndi (koddigal hakkunde leƴƴi) e potal e nder renndo hee, ɗum woni mumtugol njiyaagu e kaɓagol basal, ɗum ɗoon noon ɗaɓɓi ko kaaldigal jaajngal hakkunde gollotooɓe politigi, e pelle renndo kala, ngam waawde darnude ɗo tiiɗi, tippudi men demokarasii. Ɗo potal alaa, kiiɗal e heedi heeda hoonii, tooñaŋnge duumii, heewi addude ko kelol e nder renndo, etee, ɗum ina hasii telɓina mahgol dowla, sara ngenndi, ko en nduwaaki koo.
Gelaajo


text:
Home -- Fulfulde -- Perform a PLAY -- 110 (Only 8 and already King)
110. O laamii himo jogii duuåi jeetati
(Hito kurtu-kurtu on) Janfagol lanɗo wi’eteeɗo on Amuuna.
Innde makko nden no firi sella-finde e holniiɗo. Kono hari hinaa non o wa’i. Tentinii telenma Alla. Himo rewude sanamuuji moýýiniraaɗi leɗɗe e kaayhe. Rewugol sanamu ko yennugol Alla no hulåinorii.
Kurkaadu : "Men waray mo. Himo ka nder suudu makko."
(Hito udditugol baafal ngal e kurku-kurtu on e sonko ngon)
Oo lanɗo wi’eteeɗo Amuuna ko kurkantooåe mo åen tigi woni sabu ittugol wonkii makko kin e fee tewaare. Åiɗɗo makko yamiraynoo on wonti lanɗo keso on.
Hara a nanii innde Yuusiya nden? O wonuno lanɗo fewndo ko heåi duuåi jeetati. Hara o yennay Alla wano ben makko yenniraynoo mo non? Kaa o yiɗay Alla?
Noone no Kitaabul Muggadasi on siforii fii ngurndan makko ɗan no labiraa : kanko Yuusiya o waɗi ko welata kon Alla.
Hara an kadi ko non wonirɗaa? Ɗun no waawi wonde si tawii ngurndan maa ɗan ko non woniri, sabu kanko annabi Iisaa o yaafanto en kala ko waɗuɗen e ko tawata hinaa ko welata Alla. Hiɗa waawi toraade mo yo o yaafano ma. O heɗoto ma.
Hari Yoosiyaasi no yiɗi Alla. Åay o nawyii, o bonni sanamuuji wonɗi e nder leydi ndin fow. Kala ko teddinaa Alla lancano.
Hara an kadi hiɗa faalaa laååingol ka nder ngurndan maa piiji tuunuɗi ɗin fow? Mbodooji tuunuɗi e jurne kaanuɗe mun fow? Piiji ɗi suuɗuɗaa ɗin ka ley danki maaɗun ma ley conci maa no metta Alla?
Yoosiyaasi watti moýýintini piiji ɗin no haaniri non. Ko e anniye makko o waɗiri ɗun åayru himo yiɗi Alla.
Yuusiya : "Ndaaree tun ka juulirde mawnde. Suudu Alla ndun no nandita e yhooge. Ko yennugol Alla non. Soodee ko darnirtee kon, fuɗɗoɗon golle ɗen!"
(hito ko golle ɗen waɗetee kon)
Yottinoowo sadaka on : "Ndaaree ko mi yiiti kon. Ka åaawo ton mi yiiti defte tagaaɗe ɗen. Aree, hiɗen haani naåugol ɗe ka lanɗo wi’eteeɗo on Yoosiyaasi."
Daaluyee Alla on, Kitaabul Muggadasi on no ka cokke. Ŋalɗinaa tawandema Alla jogaaki nokkuure aranere nden ka nder ngurndan mon.
Yottinoowo sadaka on : "Yoosiyaasi Lanɗo on, men yiitii defte taggaaɗe ɗen ka ñilåi ɗon."
Yuusiya : "Janngu towna hawa kan."
Lanɗo on nani ko Alla waɗi kon, åuråe åen yiɗiraali mo ittiri åernde maååe nden fow. O ŋaɗi, o jooɗii ka leydi, o woni e wullugol.
Hari himo wulla fii ko jamaa makko on waɗi kon ko mettata Alla.
Åay saa’iiji seeɗa feýýii, Alla daalani mo ɗun ɗoo :
Hawa Alla kan : "Mi donnkinay ndee saare ɗoo kono åay hiɗa yiɗin-mi, mi suutete hakkunde maååe."
Lando wi’eteeɗo on Yoosiyaasi saatini fayåe åen e mokobaaåe åen ka golle, o wi’i åe yo åe yiɗu Alla, åe jonnita mo jullere yeesoore nden ka nder ngurndan maååe.
Hara a jaåii nden saatinande?
Yewtooåe : Fillitotooɗo, kurkaadu, Yuusiya, yottinoowo sadaka, hawa Alla kan
© Copyright : CEF Allemagne


text:
Nduuɗoo dogdu noon ɗeɓii juutde seeɗa sabu ko maa won lebbi nay e feccere jooni ko woote hooreleydaagal joofi to Kodduwaar, woote ɗe Alasan Daramaan Watara ñaawanaa wonde ko kañum fooli e kawgel he (ONU, Union Africaine, CEDEAO ekn …) ɗum fof noon ko e fawaade e kuufgol ONUCI (goomu ONU kalfinanooɗo dewindagol woote ɗee) . Eɗen nganndi noon Laurent Bagbo, jooɗinooɗo e jappeere he ko ina tolnoo e duuɓi sappo, ko calinooɗo ummaade e jappeere hee, aduna oo fof renndii ɗaɓɓirii mo yo o woppu laamu sabu o foolaama, o salii. Ndeen salaare noon naatnii Kodduwaar e nder jiiɓru mawndu sabu ko ngar-mi ngaraa, ƴiiƴiiwo hakkunde Alasan Waatara laamɗo keso piilaaɗo oo (54% e ɓesngu kodduwaar) Laurent Bagbo laamɗo poolaaɗo, laŋkuɗo (keɓɗo 46%).
Nduuɗoo dogdu noon ɗeɓii juutde seeɗa sabu ko maa won lebbi nay e feccere jooni ko woote hooreleydaagal joofi to Kodduwaar, woote ɗe Alasan Daramaan Watara ñaawanaa wonde ko kañum fooli e kawgel he (ONU, Union Africaine, CEDEAO ekn …) ɗum fof noon ko e fawaade e kuufgol ONUCI (goomu ONU kalfinanooɗo dewindagol woote ɗee) . Eɗen nganndi noon Laurent Bagbo, jooɗinooɗo e jappeere he ko ina tolnoo e duuɓi sappo, ko calinooɗo ummaade e jappeere hee, aduna oo fof renndii ɗaɓɓirii mo yo o woppu laamu sabu o foolaama, o salii. Ndeen salaare noon naatnii Kodduwaar e nder jiiɓru mawndu sabu ko ngar-mi ngaraa, ƴiiƴiiwo hakkunde Alasan Waatara laamɗo keso piilaaɗo oo (54% e ɓesngu kodduwaar) Laurent Bagbo laamɗo poolaaɗo, laŋkuɗo (keɓɗo 46%).
Jubbannde seeɗa e taariik politigi Kodduwaar
So en nduttiima seeɗa e taariik luural ngal, so oɗon teskii, caggal nde Huufet Buwaañi saŋkii woppiri laamu gooto e dageeje mum hono Henri Konan Bejjee, oon ne laamiima Kodduwaar haa e hitaande 1999, biyeteeɗo Seneraal Robeer Gey folli laamu makko (waɗi kuudetaa) jooɗii e jappeere ndee ko ina tolnoo e hitaande, caggal ɗum felliti yuɓɓinde wooteeji. E nder ɗiin wooteeji e hitaande 2000, parti Laurent Bagbo hono FPI (Maalde ɓesngu Kodduwaar) dikkanii lefol laamu nguu, e oon sahaa partiiji ɓurnooɗi waɗde faayiida ɗii, hono parti Alasan Waatara (RDR) e parti Henri Konan Bejjee (PDCI) kaɗaa jeytoreede e woote ɗee, daliilu mum ko jeyegol maɓɓe e Kodduwaar ina waɗi sikke. Ngooɗo miijo noon maa huutoroye no feewi e laamu Bagboo ngam yiɗde ooyde Alasan Waatara e lefol laamu e nder leydi ndii, hay so tawii noon miijo ngoo e lasli mum, ummii ko e Henri Konan Bejjee, kañum ne ina gasa wonnoo e oon sahaa ko e ooyde Alassan. Ko e nder ɗeeɗoon woote hakkunde Robeer Gey e Laurent Bagbo, jiibru waɗi sabu Robeer Gey ummanii wujjude e nder woote hee, Laurent Bagbo werlii noddaango e ɓesngu, ɗaɓɓiri ɗum yo yaltu e mbeddaaji saloo ko fewjetee koo; o nootitaa heen e keewal e ballal e won e soofaaji, o bayyini wonde haŋkati ko kaŋko laamii leydi ndii : ko ɗum addani yimɓe heewɓe wiyde, o tawii lefol ngol ko ina firloo e mbedda o hocci, o fiili hoore makko.
Ko tuggi oon sahaa, luure to bannge politik ƴettii mbaydi ngoɗndi mbaɗti ñawndireede warkoyaagu njuɓɓinaangu, ko e oon sahaa goomuuji tammbiiɗi maayde compaa (escadrons de la mort), ko kañji njooɓii Robeer Gey e ɓesngu mum e won e sawndiiɓe mum (19 fittaandu), Alasan Waatara ko Alla danndi ɗum sabu ñalnde ɗi ndawrani mo, o diwi ko galle makko, o mooloyii Ammbasad Farayse ; gila ndeen o uuji galle makko o fayi Pari. Jaaynoowo biyeteeɗo Guy André Kifer, Faraysenaajo gonnooɗo e sunnaade sababuuji ɗiin warngooji, ko ɗum yooɓii ɗum etee haa e ñalawma hannde oo, alaa baawɗo wiyide ko ɗoo o naati , etee yoga e kabaruuji ina kawri ko ɗiin goomuuji, jamirooje ummortonoo ɗum en ko laamorgo leydi Kodduwaar. Won yettiiɓe nii e wiyide ko Simon Bagboo, cuddiiɗo Bagboo ardinoo ɗiin goomuuji. Jiidaani noon e teemedde goɗɗe maayɗe tawi pellaa ko e seppooji, walla e nder galleeji mum en, sabu mum en luulndaade laamu Bagboo. Nde wonde noon bone piltat, e hitaande 2002 murto feeñi e nder tuddule kooniŋkooɓe Kodduwaar, ko ɓuri heen heewde ko jeyaaɓe rewo leydi ndii, hay so tawii noon won e goomuuji politigi luulndo ina njanti e maɓɓe. Ɓeen murtuɓe lollirɓe «rebellion du nord» walla «Forces nouvelles» ummini fiyannde to rewo leydi too, ndaaŋani heɓtude leydi ndii kala. So tawii wonaano leydi Farayse ndii won e soldateeɓe mum njooɗii gila ko ɓooyi e nder leydi hee, palii ɓe, tawatnoo ko haala Bagboo nattii haaleede ko ɓooyi. Ko ɓeen palii murtuɓe ɓee, leydi ndi feccii pecce ɗiɗi : heen feccere e gardagol Bagboo, heddiinde ndee (rewo leydi ndii), e gardagol Guillaume Sooro. Ko e fawaade e kaan ngonka addani Dental Dowlaaji dentuɗi ƴettude feere no wallitiri jam yoo artu e nder Kodduwaar, ina jeyaa e ɗuum wallitde binndital kesal Kodduwaarnaaɓe, laɓɓitinde holi jeyaaɗo e leydi he e hol mo jeyaaka heen. Caggal ɗuum ko yuɓɓinde wooteeji laaɓtuɗi mbele poolɗo fof ina ardinee leydi ndii. Ɗum juuti no feewi sabu pilaa mbeñaaji Bagboo haa ɗum addani mo jooɗtaade duuɓi joy goɗɗi pawtii e manndaa makko joofɗo gila 2005. Eɗen teskoo noon e nder yolnde he maslahaa waawii waɗeede hakkunde Bagboo e murtuɓe ɓee (Forces Nouvelles) haa ardorde laamu hesere sosaa renndinnde fooɗondirooɓe ɓee. Ko ɗum addani Guillaume Soro wonde gardiiɗo hilifaaɓe Kodduwaar e laamu Bagboo haa nde wooteeji ñalnde 28 noowammburu 2010 njoofi.
Jiibru wattindiindu
Addi nduun jiibru ko adii fof, ko lannda Bagboo yiɗde falaade golle Goomu njaambureewu halfinaangu woote bayyinde njeñtudi woote ɗee, fawaade e limoore mum. Ɓe nduttii caggal nde ONUCI seeɗtii wonde limoore waɗaande ndee ina selli, ɓe ndokkiti golle ɗe ñaawirde Doosgal leydi (cour constitutionnelle). Ndeen ñaawirde wayli limoore nde, rokkiti lannda Bagboo poolgu, ruttii ɗoon e ɗoon fiili mo. Nii woni luural hakkunde Bagboo e denndaangal leyɗeele aduna oo kala daŋŋinii, alaa fof feere nde waɗaaka, maslahaa mo yiilaaka kono Bagboo ŋat tan wiyi wopataa laamu, o laŋki to nder laamorgo leydi too, Alasan Waatara sompi kañum ne laamorgo to «Hotel du Golf » e ndeenka soldateeɓe ONUCI ; Lebbi nay haa njahdi e naange ko nii wooraa, wondude e pellondiral e barondiral, ɓuri teeŋtude heen noon ko bonanndeeji ɗi lannda Bagboo waɗata (warngo rewɓe seppatnooɓe ina ɗaɓɓa jam e deeƴre e leegal Abobo, walla bommbooji ullaaɗi e nder jehre Adjame ekn…). Ko caggal nguu tiiɗkoyaagu laaɓani lannda Alasan Waatara e gondiiɗo mum Guillaume Soroo, wonde tawde yiɗde jam rokkaani deeƴre, yo ɓe njarribo conndi e kure (Guillaume Soroo holliri e ngal daawal ina waawi wonde koohoowo politigi kono kadi ko koohoowo to bannge konuŋkaagu). Ngoon miijo ina yanti e miijo ONUCI e wallidiiɓe mum. Ɓe pecci golle, ONUCI e soldateeɓe LIKORN Faraysenaaɓe keedi e bonnude kaɓirɗe bonɗe ɗe Bagboo joginoo (saaruuji, morceeji e kaɓirɗe doolnuɗe ɗee kala), «Forces Nouvelles» innitiraaɓe «Forces républicaines» (soldateeɓe Guillaume Soroo) ummini fiyannde rewo leydi ndii, ndiiwi, payni worgo. E nder tellagol maɓɓe alaa ko faliiɓe, ɓe keɓti gure Kodduwaar fof haa ɓe uddi Abijaa wonti galle gooto ; Yaakoraa haŋkati maa Bagboo faam wonde fijo ngoo gasii, kono o jokki e laŋkude, o naatti e lowlowi nder leydi e nder galle makko kaŋko e ɓesngu makko kala, o woni e sontaade wonde yo «woote ɗe limte» wonde «anniya Farayse ko warde mo», o wona e hollirde wonde amo yiɗi haaldeede tawa omo aayno kure e koɗorɗe ammbasaduuji walla e «Hotel du golf». Ñalnde jofnde altine 11 abiriil 2011, ONUCI e LIKORN keɓi yamiroore mawɓe mum en yoo njokkit ko heddoranoo e kaɓirɗe doolnuɗe gonɗe e nder galle makko, soldateeɓe Watara naati e nder galle hee, corti Bagboo e nder ngaska mum no doomru nii, kaŋko e wondiiɓe makko (waasataa tawa on njiyii ɗum e teleeji). Ko ɗoo taariik politigi Bagboo e Simon mum joofi tawi joofri kono yooɗiraani.
Holi Bagboo ? Holi Simon ?
Laurent Bagboo jeyaa ko e njeñtudi dillere « Mai 68 », ɗum woni filñitere ɓesnguuli jibinanoonde e joofnirɗe kitaale 60, yerɓinnoonde Farayse e tiimaale mum kala. O jeyanoo ko e hoohooɓe sanɗaaji haɓotonooɓe koloñaal en ngam ndimaagu Kodduwaar, ko ɗum addani mo waasde weldude e Huufet Buwaañi (jaɓnooɗo ndigal Farayse), o sosi e nder suuɗaare fedde politigi wiyeteende FPI. Ɗum addaniino mo sahaaji kala nanngeede, sokee ha o uuji o fayi Farayse. Ko caggal nde FPI heptinaa e kitaale 90 sabu waylaare ardunde e dimtagol tata Berlin (mur de berlin) sabu joofgol pooɗondiral hakkunde leyɗeele fuɗɗaange e leyɗeele hirnaange e nder Orop. E hitaande 1993, o dikkondiri e Huufet e lefol laamu, o foolaa. Kono Alla waɗani mo o naati e Asammbele Nasiyonal, konngol FPI waɗti naneede e jookli Kodduwaar kala e nder aduna oo kadi . Kono nde o woni Hooreejo leydi o wonti neɗɗo goɗɗo, o huutorii laamoraade fuunti e fenaande e jamfaade aadi, kala mo wondaani e makko o waɗti ɗum gaño, so o feewnitiima e mum o wara ɗum. Simon Bagboo ko «lahal yiytii mbeɗu mum», sabu kaŋko e Bagboo ɓe njiyntondiri ko e dingiral sippirooji politigi, ɓe ndenndi laawol, ɓe ndesondiri heen. Ko o debbo keewɗo koongu, pellitɗo, cuusɗo no Bagboo nii, mo nganndu-ɗaa kadi laamu ina jarani ɗum huunde fof. Heewɓe ina tooñira Bagboo wonde ko kaŋko ɗowi ɗum kono cikku-ɗen ko ɓuri heen teeŋtude koo tan, ko kamɓe ndenndi fiɓnde e dawrugol, ɓe nanndi jikkuuji, o ruttii o jogii muul koohoowo. Ina laaɓti kam peeje makko e ɗowngu makko to bannge politigi ina jeyaa e ko nuski laamu Bagboo, aybini ɗum.
Iwɓe to iwaa too, daraniiɓe e cagataagu mum en ngam rimɗinde leydi mum en e sompude potal e demokarasii, so mbaɗtini ko salaade ñaawoore nde demokarasii farlini e dow mum en, nangtii e laamu, ɗum jarani ɗum en boomde heen ɓesngu mum en, firti tan ko wiyetee « yo Alla rokku neɗɗo battane moƴƴe koo, ko duwaawu» ; kamɓe kam Alla haɗii ɓe ɗuum.
Kappanɗe kodduwaar
Alasan Wataraa waɗaama e peey sabu o hebori laamaade ko leydi pusndi to bannge ngootaagu mum, faggudu mum e njuɓɓudi laamu mum e konu mum, ɗum fof ko ko foti mahteede. O hollitii e konngol makko cakkitol wonde ko payndaale ɗiɗi dowrowe o jogii : welditinde ɓesngu leydi ndii e mahtaade ndi. Ɗeeɗoo payndaale ina mbaawi huɓindaade ngoƴaaji ɓesngu Kodduwaar teeŋti noon e belditingol ɓesngu nguu, sabu e laamu Bagboo enɗam taƴii no feewi, ko ɗum waɗi warngooji baɗɗi ɗii fof maa ndañanee feere no ñawndiraa, sabu won heen kiisaa ko no warngooji kuccinaaɗi neɗɗaagu (crimes contre l’humanité), ɗum ɗaɓɓi ko ko foti heen ñaweede fof yo ñaawe, ko maa goonga feeña nde maslahaa yiylee. Mahtaade leydi noon, Alasan Watara ina waɗaa yaakaare ina waawi daranaade ɗum sabu karallaagal makko e ganndal makko e musidaagal e hoolaare nde o joganaa e nder leyɗeele hirnaange ɗee (Farayse, Ameriik ekn…). Amo foti mahtaade demokarasii oo ɗo tiiɗi, o woɗɗitoo paltoor e heedi heeda e dawrugol tuugningol e leƴƴi walla kinɗe, o reenoo jarabi laamu e jaɓɓugol jojjanɗe aadee, so yaadu yonti o waasa laŋkude, o yaha.
Eɗen nganndi ne kay ko fayi arde, haala Guillaume Sooro maa haaloye, sabu o hollirii e darnde makko, wonde ko o koohoowo dowla, o dikkanaaki lefol laamu e wooteeji ɓennuɗi ɗii, sabu duuɓi makko ndokkaani mo, amo faami tan wonde «arsuka heppantaake», kono tan, eɗen paami wonde konngol makko maa huutoroye e leydi hee. Ko daaɗe wootooɓe Henri Konan Bejjee walla mbiyen kam daaɗe RHDPnaaɓe (Dental reftinooɓe Huufet Buwaañi) ndokki Alassan Waatara poolgu, ɗum noon firti ko haala ɓeen ne kay welsintaake, kadi hol to Alasan Waatara yejjit ko 46% e ɓesngu Kodduwaar ngootani ko Laurent Bagboo, ɗum noon mo yiɗi welditinde ɓesngu Kodduwaar maa teskoo ɗum ɗoon fof.
En nduwaniima Kodduwaar deeƴre e ɓamtaare mbele ina ruttoo e darnde nde darinoo e hirnaange Afrik sabu wonde ɗum leydi bele ndenndi.
Maamuudu Haaruuna Joop